Paano Ko Makakaya an Sakong Kamondoan?\nKun Magadan an Sarong Namomotan\nBASAHON SA Afrikaans Albanian Aleman Amharic Arabic Armenian Armenian (West) Azerbaijani Azerbaijani (Cyrillic) Bashkir Bicol Brazilian Sign Language Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuabo Cibemba Colombian Sign Language Croatian Czech Danish Dutch Ecuadorian Sign Language Efik English Español Estonian Ewe Fijian Finnish Ga Georgian German Sign Language Greenlandic Griego Guarani Haitian Creole Hapon Hebreo Hiligaynon Hindi Hungarian Icelandic Iloko Indonesian Italiano Japanese Sign Language Kannada Kiluba Kinyarwanda Kirghiz Koreano Kwanyama Laotian Latvian Luganda Macedonian Macua Malayalam Maori Maya Mexican Sign Language Mixe Moore Myanmar Nepali New Zealand Sign Language Nicaraguan Sign Language Niuean Norwegian Nzema Oromo Ossetian Papiamento (Curaçao) Persian Polish Polish Sign Language Portuguese Portuguese Sign Language Pranses Punjabi Quechua (Bolivia) Rarotongan Romanian Ruso Russian Sign Language Samoan Serbian Serbian (Roman) Setswana Sidama Sinhala Slovak Slovenian Solomon Islands Pidgin Spanish Sign Language Swahili Swedish Tagalog Tahitian Tamil Tatar Thai Tigrinya Tiv Tongan Tsonga Turkish Twi Ukrainian Urhobo Uzbek Uzbek (Roman) Venezuelan Sign Language Vietnamese Wallisian Welsh Wolaita Xhosa Yoruba Zulu\n“NAKAMATE ako nin dakol na pangigipit sa sako na pogolon ko an sakong namamatean,” an ipinaliwanag ni Mike sa paggirumdom sa pagkagadan kan saiyang ama. Para ki Mike, an pagpogol sa saiyang kamondoan iyo an maninigong gibohon nin sarong lalaki. Pero narealisar nia kan huri na sala sia. Kaya kan an katood ni Mike magadanan nin lolo, aram ni Mike kun ano an gigibohon. Sia nagsabi: “Kun kaidtong duwang taon na an nakaagi, tinapitapi ko kutana sia sa abaga asin sinabihan, ‘Magpakalalaki ka.’ Ngonyan dinootan ko an saiyang takyag asin sinabihan, ‘Mateon mo ano man an namamatean mo. Tatabangan ka kaiyan na mapangganahan iyan. Kun gusto mong humale ako, mahale ako. Kun gusto mong digdi ako, digdi ako. Pero dai ka matakot na makamate.’”\nSi MaryAnne nakamate man nin pangigipit na pogolon an saiyang namamatean kan magadan an agom nia. “Nahahadit akong marhay manongod sa pagigin marahay na halimbawa sa iba,” an paggirumdom nia, “kaya dai ko itinogot sa sadiri ko an normal na pagmate. Pero pag-abot nin panahon nanodan ko na an paghihingoang magin parapakosog sa iba dai nakakatabang sako. Nagpoon akong analisaron an sakong situwasyon asin sinasabing, ‘Humibi ka kun mahibi ka. Dai mo pagprobaran na magin makosogon. Iluwas mo iyan sa saimong ginhawa.’”\nKaya si Mike asin MaryAnne kapwa nagrerekomendar: Pabayaeng magmondo an saimong sadiri! Asin tama sinda. Taano? Huli ta an pagmondo sarong kinakaipuhan na pagpaluwas nin emosyon. An pagpaluwas sa saindong namamatean makapagigian sa gabat na saindong inaagihan. An natural na mga pagpahayag nin emosyon, kun iniibanan nin pakasabot asin tamang impormasyon, pinapangyayari kamo na magkaigwa nin tamang pagmansay sa saindong namamatean.\nSiyempre, bakong gabos nagpapahayag nin kamondoan sa parehong paagi. Asin an mga bagay na siring baga sa kun an sarong namomotan biglang nagadan o an kagadanan nag-abot pakatapos nin haloy na paghelang puwedeng makaapektar sa emosyonal na reaksion kan mga nabayaan. Pero sarong bagay an malinaw na segurado: An pagpogol sa saindong namamatean makakaraot kapwa sa pisikal asin sa emosyonal. Orog nanggad na ikararahay nin salud na iluwas an saindong kamondoan. Paano? An Kasuratan igwa nin nagkapirang praktikal na sadol.\nPagpaluwas nin Kamondoan—Paano?\nAn pakikipag-olay nakatatabang na pagpaluwas. Kasunod kan pagkagadan kan gabos niang sampulong aki, patin iba pang personal na trahedya, an suanoy na patriarkang si Job nagsabi: “An sakong kalag nababalde nanggad sa sakong buhay. Paluluwason [sa Hebreo, “bubutasan”] ko an sakong kahaditan manongod sa sakong sadiri. Ako magtataram sa kapaitan kan sakong kalag!” (Job 1:2, 18, 19; 10:1) Dai na kayang pogolon ni Job an saiyang paghadit. Kaipuhan na butasan nia iyan; dapat siang ‘magtaram.’ Kaagid kaiyan, an Ingles na dramatistang si Shakespeare nagsurat sa Macbeth: “Tawi nin mga tataramon an kamondoan; an kamondoan na dai nagtataram hinihinghingan an nagagabatan na puso asin hinahagadan iyan na mabaak.”\nKaya an pagtaram manongod sa saindong namamatean sa sarong “tunay na katood” na mapasensia asin madinamay na maghihinanyog makatatao nin kaginhawahan. (Talinhaga 17:17) An pagtaram kan mga eksperyensia asin namamatean parateng ginigibong mas madaling masabotan iyan asin mapangganahan iyan. Asin kun an naghihinanyog saro man na nagadanan na epektibong nakapanggana sa saiya mismong kawaran, puwede kamong makakua nin pirang praktikal na suhestion kun paano kamo makakapanggana. Kan magadan an saiyang aki, an sarong ina nagpaliwanag kun taano ta nakatabang na makipag-olay sa saro pang babae na nagadanan man: “An pakaaram na may saro man na nag-agi sa iyo man sanang bagay, nakapanggana dian, asin na sagkod ngonyan natatagalan pa nia asin garo baga normal man an saiyang buhay nakapakosog na marhay sa sako.”\nAn mga halimbawa sa Biblia nagpapaheling na an pagsurat kan saindong namamatean puwedeng tumabang saindo na ipahayag an saindong kamondoan\nKumusta kun bako kamong pamugtak sa pakikipag-olay manongod kan saindong namamatean? Kasunod kan pagkagadan ni Saul asin Jonatan, si David nagkompuwesto nin emosyonal na gayong panambitan na dian ilinuwas nia an saiyang kamondoan. An mamondong isinurat na ini sa katapustapusi nagin kabtang kan nasusurat na rekord kan libro sa Biblia na Ikaduwang Samuel. (2 Samuel 1:17-27; 2 Cronica 35:25) Kaagid kaiyan, an iba mas napapasilan na ipahayag sa surat an saindang sadiri. An sarong balo nagbareta na isinusurat nia an saiyang namamatean dangan pakalihis nin mga pirang aldaw binabasa an saiyang isinurat. Nanompongan nia ini na nakatatabang na pagpaluwas.\nBaga man paagi sa pagtaram o pagsurat, an pakikikomunikar kan saindong namamatean makatatabang saindo na ikaluwas an saindong kamondoan. Makakatabang man iyan na linawon an mga dai pagkasinabotan. An sarong nagadanan na ina nagpaliwanag: “Nabaretaan niamong mag-agom an dapit sa ibang mag-agom na nagdiborsio pakatapos na magadanan nin aki, asin habo niamong mangyari iyan samo. Kaya ano man na oras na kami maanggot, na gustong basolon an lambang saro, pag-oolayan niamo iyan. Paghona ko talagang mas nagin magkadayupot kami paagi sa paggibo kaiyan.” Kaya, an pagpaaram kan saindong namamatean makakatabang saindo na makasabot na minsan ngani pareho kamo nagadanan, an iba puwedeng magmondo sa laen na paagi—sa saindang sadiring rikas asin sa saindang sadiring paagi.\nAn saro pang makakatabang sa pagpaluwas nin kamondoan iyo an paghibi. Igwa nin “panahon nin pagtangis,” an sabi kan Biblia. (Eclesiastes 3:1, 4) Sierto na an pagkagadan nin saro niatong namomotan nagdadara nin siring na panahon. An pagluha huli sa kamondoan minalataw na mahalagang kabtang kan proseso nin pag-omay.\nAn sarong daraga nagpaliwanag kun paano an sarong dayupot na amiga tuminabang saiya na makapanggana kan magadan an saiyang ina. Nagigirumdoman nia: “Perming yaon an amiga ko para ibanan ako. Naghihibi sia kaiba ko. Kinakaolay nia ako. Puwede ko talagang iluwas an sakong emosyon, asin idto mahalaga sa sako. Dai ako kaipuhan na masopog sa paghibi.” (Helingon an Roma 12:15.) Ni na maninigo nindong ikasopog an saindong mga luha. Siring sa satong naheling, an Biblia pano nin mga halimbawa nin mga lalaki asin babae na may pagtubod—kabale si Jesu-Cristo—na hayag na luminuha huli sa pagmondo na mayo nin ano man na maririsang pagkasopog.—Genesis 50:3; 2 Samuel 1:11, 12; Juan 11:33, 35.\nSa gabos na kultura, inaapresyar kan mga nagmomondo an pag-ako nin ranga\nPuwedeng manompongan nindo na sa halipot na panahon an saindong emosyon garo baga dai nindo masabi kun magigin ano. An luha puwedeng bumulos na dai man lamang linalaoman. Nanompongan nin sarong balo na an pananaod (na parate niang ginigibo kaidto kaiba an saiyang agom) nakakapahibi saiya, nangorogna kun, huling nakaugalean na, kinukua nia an mga kakanon na paborito kan saiyang agom. Pagpasensiahan an saindong sadiri. Asin dai nindo isipon na dapat nindong pogolon an pagluha. Girumdomon, iyan natural asin mahalagang kabtang nin pagmondo.\nPag-atubang sa Pakamate nin Sala\nSiring sa nasabi sa enotan, an iba nakakamate nin sala pagkagadan nin sarong namomotan. Puwedeng makatabang ini na ipaliwanag an grabeng kamondoan kan maimbod na tawong si Jacob kan mapapaniwala sia na an saiyang aking si Jose ginadan nin “mabangis na hayop.” Isinugo mismo ni Jacob si Jose na helingon an kamugtakan kan saiyang mga tugang. Kaya posibleng dinamat si Jacob nin pakamate nin sala, siring baga kan ‘Taano ta sinugo ko si Jose na mayong kaibanan? Taano ta sinugo ko sia sa sarong lugar na dakolon an mababangis na hayop?’—Genesis 37:33-35.\nPosibleng mamatean nindo na an kapabayaan nindo nakakontribuwir sa pagkagadan kan saindong namomotan. An pakasabot na an pakamate nin sala—tunay o iniimahinar—normal na reaksion nin kamondoan puwedeng makatabang mismo. Digdi giraray, dai nindo paghonaon na kaipuhan na itago nindo an siring na namamatean. An pagsabi kun gurano kamo nakakamate nin sala puwedeng magtao nin kinakaipuhan na marhay na pagpaluwas.\nMinsan siring, saboton na dawa gurano pa an satong pagkamoot sa sarong tawo, dai niato kayang kontrolon an saiyang buhay, ni kaya niatong olangon an “panahon asin pagkanorongod” na mangyari sa satong mga namomotan. (Eclesiastes 9:11) Apisar, mayong duwa-duwa na an saindong motibo bakong maraot. Halimbawa, sa dai tolos pagpaheling sa doktor, tinuyo daw nindo na maghelang asin magadan an saindong namomotan? Siyempre dai! Kun siring, kamo daw talagang may sala sa pagcausa nin kagadanan sa sarong iyan? Dai.\nAn sarong ina nakanood na atubangon an pakamate nin sala pagkagadan kan saiyang aking babae sa sarong aksidente sa awto. Sia nagpaliwanag: “Nakakamate ako nin sala na sinugo ko sia. Pero narealisar ko na makangingisi na makamate nin siring. Mayo nin sala sa pagsugo saiya kaiba an saiyang tatay. Makaturotristeng aksidente sana idto.”\n‘Pero dakolon an kutana sinabi o ginibo ko,’ an tibaad sabihon nindo. Totoo, pero siisay sato an makakasabi na kita nagin sangkap na ama, ina, o aki? Pinagigirumdom kita kan Biblia: “Kita gabos nasisingkog nin dakol na beses. Kun an siisay man dai nasisingkog sa pagtaram, an sarong ini sangkap na tawo.” (Santiago 3:2; Roma 5:12) Kaya akoon an katunayan na bako kamong sangkap. An pagparaisip sa gabos na klase nin “kun kutana” dai makaliliwat nin ano man, kundi iyan makakapaluway sa saindong pagrahay.\nKun igwa kamo nin marahay na mga dahelan na maniwala na an saindong sala tunay, bakong iniimahinar, kun siring horophoropon an pinakamahalaga sa gabos tanganing mainaan an pakamate nin sala—an pagpatawad nin Dios. Inaasegurar kita kan Biblia: “Kun mga sala an saimong binabantayan, O Jah, O Jehova, siisay an makatitindog? Huli ta yaon saimo an tunay na pagpatawad.” (Salmo 130:3, 4) Dai kamo puwedeng bumalik sa nakaagi asin bagohon an ano man. Minsan siring, puwede nindong hagadon an pagpatawad nin Dios sa nakaaging mga sala. Dangan ano na? Bueno, kun an Dios nanunuga na patawadon an nakaagi nindong mga sala, bako daw na maninigo man nindong patawadon an saindong sadiri?—Talinhaga 28:13; 1 Juan 1:9.\nPag-atubang sa Kaanggotan\nKamo daw medyo naaanggot man, tibaad sa mga doktor, nars, amigo, o pati sa nagadan? Saboton na ini parate man na reaksion sa pagkagadan. Posibleng an saindong kaanggotan natural na kadungan kan kolog na saindong namamatean. An sarong parasurat nagsabi: “Solamente paagi sa pakamate kan kaanggotan—bakong an paghiro sono dian kundi an pakaaram na namamatean nindo iyan—na makakatalingkas kamo sa nakalalaglag na epekto kaiyan.”\nPuwedeng makatabang man na ipahayag o isabi an kaanggotan. Paano? Tunay na bakong sa daing kontrol na pagputok. An Biblia nagpapatanid na peligroso an pinalalawig na pagkaanggot. (Talinhaga 14:29, 30) Pero puwede kamong makanompong nin karangahan sa pakikipag-olay kaiyan sa sarong mapagsabot na katood. Asin nanompongan nin iba na an mapuwersang pag-ehersisyo kun sinda naaanggot sarong nakatatabang na pagpaluwas.—Helingon man an Efeso 4:25, 26.\nMinsan ngani mahalaga na magin prangka asin sadiosan manongod sa saindong namamatean, kaipuhan an pag-iingat. Igwa nin dakulang kalaenan an pagpahayag kan saindong namamatean asin an pagbaling kaiyan sa iba. Dai kaipuhan na basolon an iba huli sa saindong pagkaanggot asin pagkabigo. Kaya girumdomon an pagsabi kan saindong namamatean, pero bakong sa maisog na paagi. (Talinhaga 18:21) Igwa nin sarong nangongorog na tabang sa pag-atubang sa kamondoan, asin pag-oolayan niato iyan ngonyan.\nTabang Gikan sa Dios\nInaasegurar kita kan Biblia: “Si Jehova harani sa mga nababaak an puso; asin an mga nasasakitan sa espiritu saiyang iliniligtas.” (Salmo 34:18) Iyo, orog kisa sa arin pa man, an relasyon sa Dios makatatabang saindo na atubangon an pagkagadan nin saro na saindong namomotan. Paano? An gabos na itinaong praktikal na suhestion sagkod sa puntong ini basado o kaoyon sa Tataramon nin Dios, an Biblia. An pag-aplikar kaiyan makatatabang saindo na makapanggana.\nDugang pa, dai pagmenuson an halaga nin pamibi. Sinasadol kita kan Biblia: “Bugtakan an saimong pasan ki Jehova mismo, asin sia matabang sa saimo.” (Salmo 55:22) Kun makatatabang an pagtaram kan saindong namamatean sa sarong madinamay na katood, orog pa nanggad na makatatabang saindo an pagpahayag kan nasa saindong puso sa “Dios nin gabos na karangahan”!—2 Corinto 1:3.\nBako man na an pamibi nagpapangyari sana sa sato na magin mas marahay an pagmate. An “Paradangog nin pamibi” nanunuga na matao kan saiyang banal na espiritu sa saiyang mga lingkod na sinserong naghahagad kaiyan. (Salmo 65:2; Lucas 11:13) Asin an banal na espiritu, o puwersa aktiba, nin Dios puwedeng sangkapan kamo nin “kapangyarihan na lihis sa ordinaryo” tanganing makapanggana sa kada aldaw. (2 Corinto 4:7) Girumdomon: An Dios kayang tabangan an saiyang maimbod na mga lingkod na makatagal sa ano man asin gabos na problema na tibaad mapaatubang sa sainda.\nAn sarong babae na nagadanan nin aki nagigirumdoman kun paano an puwersa nin pamibi nakatabang saiya asin sa saiyang agom na atubangon an nangyari sainda. “Kun bangging nasa harong kami asin an kamondoan garo dai mi makaya, magkaibanan kaming mamimibi nin makosog,” an paliwanag nia. “Sa enot na kaipuhan niamong gumibo nin ano man na mayo sia—an enot na pagtiripon na dinumanan niamo, an enot na kombension na inatenderan niamo—namimibi kami para sa kosog. Pagbangon niamo sa aga asin an katunayan kaiyan gabos garo baga dai mi matagalan, namimibi kami ki Jehova na tabangan kami. Huli sa dai maaraman na dahelan, talagang makologon para sa sako na lumaog sa harong na ako sana. Kaya kada bes na solo akong minapuli sa harong, namimibi na sana ako ki Jehova na tabi tabangan akong magdanay na kalmado.” An maimbod na babaeng iyan marigon asin tamang nagtutubod na an mga pamibing idto dakula an ikinatabang. Puwede man nindong manompongan na bilang simbag sa saindong maigot na mga pamibi, “an katoninongan nin Dios na minalampas sa gabos na kaisipan mag-iingat kan saindong puso asin kan saindong mga pag-isip.”—Filipos 4:6, 7; Roma 12:12.\nAn itinataong tabang nin Dios talagang dakula an ikinatatabang. An Kristianong apostol na si Pablo nagsabi na an Dios ‘rinaranga kita sa gabos niatong kasakitan, tanganing maranga niato an mga nasa ano man na kasakitan.’ Totoo, dai hinahale kan tabang nin Dios an kolog, pero ginigibo kaiyan na mas madaling tagalan iyan. Iyan dai nangangahulogan na dai kamo maghihibi o na malilingawan nindo an saindong namomotan. Pero puwede kamong rumahay. Asin mantang kamo nagrarahay, an saindong inagihan puwedeng gibohon kamong mas mapagsabot asin madinamay sa pagtabang sa iba na atubangon an kaparehong pagkagadan.—2 Corinto 1:4.\nMga Hapot na Dapat Horophoropon\nTaano ta mahalaga na pabayaan an saindong sadiri na magmondo?\nPaano nindo ikaluluwas an saindong kamondoan?\nPaano makatatabang saindo an Kasuratan na atubangon an pakamate nin sala asin kaanggotan?\nSa anong paagi makatatabang saindo an relasyon sa Dios na atubangon an pagkagadan nin sarong namomotan?\nAno an nagkapirang praktikal na suhestion sa pag-atubang sa kamondoan?\nNagkapirang Praktikal na Suhestion\nManarig sa mga katood: Dai mag-alangan na patabang sa iba kun nag-aalok sindang gibohon iyan asin talagang kaipuhan nindo an tabang. Saboton na puwedeng iyan an saindang paagi nin pagpaheling saindo kan saindang namamatean; tibaad dai ninda aram kun ano an dapat nindang sabihon.—Talinhaga 18:24\nIngatan an saindong salud: An pagmondo makakapaluya saindo, nangorogna sa pagpoon. An saindong hawak nangangaipo nin supisyenteng pahingalo, marahay na ehersisyo, asin tamang kakanon nin orog kisa kasuarin pa man. Tibaad marahay an pagpaheling sa doktor kan saindong pamilya sa panapanahon.\nIdigson an pangenot na mga desisyon: Kun posible, maghalathalat nguna nin kadikit na panahon sagkod na mas malinaw na an saindong pag-isip bago kamo magdesisyon sa mga bagay na siring baga sa kun ipapabakal nindo an saindong harong o liliwaton an saindong trabaho. (Talinhaga 21:5) Natatandaan nin sarong balong babae na nagkapirang aldaw pagkagadan kan saiyang agom, ipinanao nia an dakol sa personal na mga rogaring kan lalaki. Kan huri, narealisar nia na ikinapanao nia an mga rekuwerdo na pinahahalagahan niang marhay.\nPagpasensiahan an saindong sadiri: An kamondoan parateng mas minalawig kisa aram nin mga tawo sa pankagabsan. An taonan na mga pagirumdom kan nagadan na namomotan puwedeng pabalikon an kolog. An espesyal na mga retrato, kanta, o minsan ngani parong puwedeng makapaluha. An sarong sientipikong pag-adal dapit sa pagigin nagadanan ipinaliwanag an proseso nin pagmondo siring sa minasunod: “An nagadanan puwedeng lumabyog nin bigla asin marikas hale sa sarong pagmate pasiring sa saro pa, asin an paglikay sa mga pagirumdom kan nagadan puwedeng masalidahan nin tuyong pagkultibar sa mga memorya sa laog nin pirang panahon.” Girumdomon an mahalagang mga panuga ni Jehova.—Filipos 4:8, 9.\nPagpasensiahan an iba: Hingoahon na pagpasensiahan an iba. Saboton na iyan alangan para sa sainda. Dai aram an sasabihon, tibaad an sala an may kalawgawan nindang masabi.—Colosas 3:12, 13.\nLikayan an paggamit nin bolong o arak sa pag-atubang sa saindong kamondoan: An ano man na kaginhawahan na itinatao nin droga o arak temporaryo sana. An bolong maninigo sanang tumaron kun reseta nin doktor. Pero mag-ingat; dakol na bolong an nakaaadikto. Dugang pa, tibaad makapahaloy iyan sa proseso nin pagmondo. An sarong patologo nagpatanid: “An trahedya dapat na tagalan, tioson patin sa katapustapusi mansayon asin an dai kinakaipuhan na pagpogol kaini paagi sa paggibo sa [tawo] na daing pakamate paagi sa droga puwedeng makapalawig o makaraot sa proseso.” Makakamtan an nagdadanay na kaginhawahan paagi sa paghorophorop sa mamuraway na mga katuyohan ni Jehova.—Salmo 1:2; 119:97.\nBumalik sa regular na rutina: Sa primero puwedeng kaipuhan nindong piriton an saindong sadiri na magtrabaho, mamakal, o asikasohon an iba pang mga paninimbagan. Pero puwedeng manompongan nindo na an mga kabtang kan saindong normal na rutina kapakipakinabang sa saindo. Magdanay na sibot sa Kristianong mga gibohon.—Ikomparar an 1 Corinto 15:58.\nDai matakot na tapuson an grabeng pagmondo: Garo baga pambihira, an ibang nagadanan natatakot na tapuson an labi-labing pagmondo, na nagtutubod na iyan puwedeng magparisa na nagluluya na an saindang pagkamoot sa nagadan. Bako nanggad iyan na totoo. An pagtapos sa kolog nagbubukas kan dalan para sa pinahahalagahan na marhay na mga rekuwerdo na daing duwa-duwang perming magdadanay sa saindo.—Eclesiastes 3:1, 4.\nDai maghadit nin labi-labi: Puwedeng manompongan nindo an saindong sadiri na nahahadit, ‘Ano na an mangyayari sako ngonyan?’ An Biblia nagsasadol na mamuhay para sa kada aldaw. “An mabuhay para sa kada aldaw imbes na maghadit manongod sa maabot talagang nakatabang sako,” an ipinaliwanag nin sarong balo. Si Jesus nagsabi sa saiyang mga disipulo: “Dai kamo noarin man maghadit dapit sa masunod na aldaw, huli ta an masunod na aldaw magkakaigwa kan saiyang sadiring mga kahaditan.”—Mateo 6:25-34.\nKonektadong mga Tema\nPag-atubang sa Trahedya Katuninungan Asin Kaugmahan\nI-share I-share Paano Ko Makakaya an Sakong Kamondoan?\n“Bakong Totoo Iyan!”\nNormal daw na Makamate nin Arog Kaini?\nPaano Puwedeng Makatabang an Iba?\nSarong Seguradong Paglaom Para sa mga Gadan\nText Mga opsiyon sa pag-download Kun Magadan an Sarong Namomotan\nI-share I-share Kun Magadan an Sarong Namomotan\nKun Paano Mo Makakayanan


Enot na Vision - Wikipedia\nEnot na Vision\nStained glass minapahiling kan enot na bisyon ni Joseph Smith, Jr., nakumpleto kan 1913 nin sarong bakong bantog na artista (Museum of Church History and Art).\nAn Enot na Bisyon (pinag-apod man na eksperiyensiya sa kakahuyan) minapanungod ini sa sarong bisyon na si Joseph Smith, Jr. an nagsabi na saiyang naresibe sa amay na kinaomagahon kan tiglagas 1820, sa sarong makahoy na lugar sa Manchester, New York, na pinag-apod kan saiyang mga parasunod na Sagradong Kakahuyan. Pinagpahayag ini ni Smith bilang sarong personal na Teopaniya na kun saen siya nakapagresibe nin sarong kapatawaran kan mga kasalan. An mga parasunod ni Smith naniniwala na an bisyon nakapagpadugang kan saiyang awtoridad bilang pundador asin propeta kan Kahiroan nin Mga Banal sa Huring Aldaw. Uyon sa kasaysayan na si Smith an nag-estorya kan 1838, siya nagpasiring sa mga kakahuyan tanganing magpangadye manunungod sa kun arin na simbahan an pag-ayunan alagad nahulog sa kapyot nin sarong maraot na kapangyarihan na haros makapagdaog saiya. Sa huring momento, siya pinagtabangan nin duwang malaadon na mga “personahe” (pinagtutubudan na sinda Jesus asin Diyos Ama) na nakalataw sa kaibabawan niya. Saro sa mga nilalang nagsambit ki Smith na dae makibale sa arin man na eksistidong mga simbahan nin huli ta gabos nagtutukdo nin bakong tamang mga doktrina.\nSi Smith nagsurat nin nagkapirang mga kasaysayan kan bisyon magpoon kan 1832, alagad mayo ni saro sa mga estorya an pinagpublikar sagkod sa panahon kan 1840. Maski na ngani na si Smith nagsasaysay nin iba pang mga bisyon, an Enot na Bisyon iyo an esensiyal na bakong bantugan sa mga amay na Mga Banal sa Huring Aldaw; an eksperiyensiya ni Smith dae nagin importante sa Kahiroan nin Mga Banal sa Huring Aldaw sagkod kana may na ika-20 siglo, kunsoarin ini nagin kapusugan kan restorasyon nin Mga Banal sa Huring Aldaw. An bisyon man an nagribay sa poligamiya  bilang saro sa mga nagpakahulugan na mga element nin Mormonismo asin nagsusunsay nin distinktibong mga doktrina nin Mormon siring baga sa kahawakan-natural kan Diyos Ama asin an kaunikohan kan Mormonismo bilang iyo sanang tunay na dalan pasiring sa kaligtasan.\nAn mga kritiko may pangaputan na manlaen-laen na mga opinyon manunungod sa tunay na natura kan Enot na Bisyon, pinaniniwalan na ini sarong pangiturugan, sarong pagdidiliryo, sarong pansadiring-kadayaan, sarong intensyonal na gibo-gibo, o baya pinagkumbinasyon kan mga bagay na ini.\nEstorya kan Bisyon[liwaton | liwaton an gikanan]\nSi Jose Smith nagsurat o baya nagdikta nin nagkapirang bersyon kan saiyang estorya sa bisyon, asin pinagpangestorya sa iba na sa bandang huri pinagpublikar kun ano an saindang nagiromdomang nadangog. Pinagkasararo, an mga estorya iyo an nagpatugmad kan mga minasunod na detalye:\nJoseph Smith nagsabi na an saiyang enot na bisyon nangyari sa sarong kumpon nin mga kahoy na haranihon sa sainda harong.\nSi Smith nagsabi na kan siya magdodose pa sana (c. 1817-18), siya nagin interesado na sa relihiyon asin naghahandal manungod kan saiyang mga kasalan. Saiyang pinag-adalan an Bibliya asin nag-aatendir sa simbahan, alagad an mga kasaysayan nagpapalaen baya na saiyang nadeterminaran sa sadire na mayong eksistidong relihiyon na minatugmad sa mga tunay na katukdoan ni Jesus o baya na an ideya na an gabos na mga simbahan bakong totoo dae naglaog sa saiyang puso sagkod na saiyang na-eksperiyensiyahan an bisyon. Sa mga panahon kan relihiyosong kagimatan, saiyang nadeterminaran na maglingoy sa Diyos sa paagi nin pangadyeon. An amay na kasaysayan nagsasabi na an katuyuhan kaining pagpapangadye iyo na maghapot sa Diyos para sa pagkaherak para sa saiyang mga kasalan habang an mga nahuring mga estorya minataong duon kan saiyang kamawotan na makanuod na kun arin na simbahan as saiyang pag-aayunan. Kumbaya, siring kan ginibo nin saiyang ina kan mga taon kaidto kunsoarin minapanungod sa sarong importanteng relihiyosong kahaputan, si Smith nagsabi na nagpaduman siya sa kaomagahon nin tiglagas pasiring sa sarong tagong kakahuyan na haranihon sa saindang estaran tanganing magpangadye. Siya nagsabi siya nagpasiring sa sarong malinig na kawi-angan na kun saen saiyang ipinagwalat an saiyang patok kan aldaw na naenot asin nagpoon na magdulot kan saiyang enot na pagsambit nin pangadyeon.\nSiya nagsabi na an saiyang pangadyeon nauntok sa paagi nin sarong “nilalang na gikan sa dae nahihiling mundo” na grabe kakusog kesa arinman na saiyang dati nang naka-engkuwentro. Si Smith nagsabi na an espiritu nagkausa na an saiyang dila nagdakula sa saiyang nguso na tanganing siya dae nakapagtaram. An sarong estorya na sinabi niya na siya nakadangog nin kariribokan sa likod niya siring baga na saiyang naagimatan na may naglalakaw sa likudan niya dangan kan siya naghingoha na magpangadye giraray, an kariribokan nagkukusog na nagkukusog, na nagkausa siya tanganing magtindog nin biglaan asin magrisa sa kapalibutan, alagad siya mayong nagkahiriling. Sa iba man na mga estorya, saiyang pinagpangestorya na siya kinunop nin sarong mahibogon na kadikloman asin nakapag-isip na siya madedestroso. Sa saiyang pinakamadiklom na momento, siya nagluhod sa ikatolong pagkakataon tanganing magpangadye asin, habang saiyang pinagtipon an bilog niyang kapangyarihan tanganing magpangadye, saiyang namati na andam siya magpatihulog sa kawaraan. Sa momentong idto, siya nagsabi na an saiyang dila pinagbuhian asin siya nakahiling nin sarong bisyon.\nAn Simbahan ni Jesukristo nin mga Banal sa Huring-aldaw\nJoseph Smith, Jr. • Enot na Vision • Oliver Cowdery • Sidney Rigdon • Brigham Young • Mga promotor • Mga kumpanya nin handcart • Mga Giyera asin Masaker • An Batalyon kan Mormon • Apilasyon estadistikal • Inkorporasyon • Mga makasaysayan na mga rona • Sa popular na media\nMga Pagtubod asin Kaggibohan\nAn Pamayuhang Diyos • Apostasiya • Restorasyon • Mga Kapahayagan • An Pagkasaserdote • Mga ordinansa • Plano nin kaligtasan • Pluralidad nin mga diyos • An Selestiyal na Pag-agom • Pampamilyang Kabanggihon • Perpeksyon • Sekswalidad • Pangapodan\nBibliya: Bersyon na King James, Traslasyon ni Joseph Smith • Libro ni Mormon • Doktrina asin Mga Tipan • Perlas nin Dakulang Kahalagahan • An Libro ni Moses • An Libro ni Abraham • Mga Artikulo nin Pagtubod • An Pamilya: Sarong Proklamasyon sa Kinaban\nPag-omaw asin Kultura\nMga templo • Kabilogan na Katiriponan • Misyonaryong serbisyo • Paghanap • Pag-omaw na mga serbisyo • Pandomingong Eskwelahan • Mga Humanitaryong Serbisyo • Brigham Young University • Mga pasyon • Parakanta nin Tabernakulong Mormon • Mga Industriyang Deseret\nMga Organisasyon nin Kasararoan\nSosyedad nin Kahinggianan • Organisasyon nin Lalakeng Kahobenan • Organisasyon nin Babayeng Kahobenan • Primaryo • Sistema kan Pansimbahang Edukasyon\nAn Presidente • Thomas S. Monson • Enot na Panguluhan • Korum kan Doseng Apostoles • Kapamayuhang Obispo • Mga Korum kan Sitenta\nKritisismo asin Kontrobersiya\nJoseph Smith asin poligamiya • Mga Itom asin an Simbahan • Libro ni Mormon: Arkeolohiya, Henetika, Historisidad, Lingwistika • Septyembre Sais\nIbang mga Katakod na Artikulo\nMormons • Mormonismo asin Kristiyanismo • Pag-omaw asin Kultura • Surat na Salamander • Pundasyon para sa Suanoy na Pagsaligsig asin mga Pag-aadal nin Mormonismo\nPinaghugot gikan sa "https://bcl.wikipedia.org/w/index.php?title=Enot_na_Vision&oldid=127835"\nHuring pigliwat an pahinang ini kan 11 Oktobre 2012, alas 10:25.


Tolong armadong grupo sa Bikol gagamiton sa pirilian\nCiudad nin Legaspi – Tolong armadong grupo sa Bikol posibleng gamiton kan ibang mga politico ngonian na maabot na midterm elections tanganing macierto an kapangganahan dawa sa madugong paagi.\nSi Brig. General Arnel Escobal, director rehiyonal kan Philippine National Police (PNP) sa Bikol nagbuyagyag na an tolong armadong grupo iyo an Concepcion group na nag-ooperar sa provincia nin Albay, Villareal asin Arizabal groups sa provincia nin Masbate, asin Mabulo group sa provincia nin Camarines Sur.\nParejo an saindang operasyon na bayadan na paragadan, robbery hold-up, kidnapping asin pangingikil. An jefe kan Bikol PNP nagsabi na igwa na sindang koordinasyon sa Fuersa Armada kan Filipinas sa actividades kan kumunistang insurhencia asin armed groups na pigkua nin mga politico.\nIgwa nang ginigibong intelligence operation an Bikol PNP tanganing saindang ma-monitor kun siisay na mga nagcacandidato sa ngonian an maarkilang armed group tanganing gamiton contra sa saindang kalaban.\nAn pagsubaybay kan armadong grupo sa tolong provincia sa Bikol kasunod kan pagsikad na an campaign period sa mga candidato lokal na nagpuon kan Viernes, Marso 29.\nPigbuyagyag pa an sinambit na grupo nagpapamidbid pa na sinda mga rebeldeng New People’s Army para maka-colecta nin permit to campaign asin permit to win.\nAn nagdadangadang na pirilian sa Mayo 13, 2019 iyo an pig-aandaman kan PNP asin Philippine Army sa Bikol na igwa na sindang koordinasyon sa mga sa seguridad ngonian na panahon kan campaign period para maseguro an onesto asin matuninong na pirilian.\nNagkapera nang mga barangay sa Camarines Sur, Albay asin Masbate an nasa listahan na bilang area of concerned asin hot spot sa eleksyon.\nSa ginibong joint meeting kan Regional Peace and Order Council asin Regional Development Council saro sa natawan nin importancia iyo an problema sa armed conflict.\nLiwat naman aktibo an rebeldeng NPA nganing maka-colecta nin PTC asin PTW sa mga candidato na nagiging estricto an PNP asin Army sa pag-monitor kan saindang mga operasyon.


Tripartite MOA maninigo sa pagpahale kan manga ulang na poste sa tinampo\nNagkaperang mga tinampo sa Ciudad nin Naga na sakop kan national road naghiwas na matapos kan road widening project na pig-implementar kan Department of Public Works and Highways (DPWH) alagad dakul pang ulang na mga poste kan Camarines Sur II Electric Cooperative (Casureco II) na delicado sa aksidente sa trafico.\nSa Sangguniang Panlungsod, si Consejal Joselito Del Rosario pamayo kan Committee on Public Safety sa saiyang privilege speech sa sesyon regular kan Martes, Marso 14 saiyang tinawan duon an mga ulang na estractura sa mga tinampo na kaipuhan mahale sa paagi nin pagkaigwa nin Tripartite Memorandum of Agreement entre kan 2nd Engineering District kan DPWH, Casureco II asin City Hall para sa pampublicong seguridad.\nSaiyang sinabi na an RA No. 10531 o mas midmid sa National Electrification Administration Reform Act of 2013 na naging ley kan Junio 1, 2013 asin an implementing rules and regulations (IRR) nag-efecto kan Agusto 13, 2013.\nSusog sa IRR an Department of Energy asin DPWH sa laog nin 180 diyas puon na mag-efecto ini, dapat mag-isyu nin IRR nganing ipasunod an maninigong kompensasyon sa mga cooperativa nin electricidad.\nAlagad pakalipas nin haros tolong taon na mayo pa nin joint issuance an DOE asin DPWH. Si dating DOE Secretary Carlos Jericho Petilla kan Junio 26, 2015 nagpaluwas nin circular bilang ‘Interim Uniform Guidelines and Procedures for the Recovery of Just Compensation for Relocation’, sabi pa kan consejal.\n‘Sinabi po sa sinambit na guidelines na in the determination of relocations costs, the ECs and the proponent of the government or non-government project is encouraged to come up with a collectively agreed valuation, taking into consideration the aggregated benefits of the project to the community’, sabi pa sa privilege speech.\nPiglinaw kan consejal na sa lado kan Casureco II asin DPWH naglaog na kuta sa sarong MOA nganing resolberan an situasyon sa Pili-Diversion Road, na kun saen an mag-ibong na lado nagkasundo nganing iimplementar an paghubo kan mga poste sa mag-ibong na abaga kan tinampo alagad an DPWH Legal Service sa central office dai nag-uyon envez an saindang posisyon na an RA 10531 o NEA Law bakong maninigong basehan nganing itao an kompensasyon.\nDigdi sa Naga, base sa initial assessment kan City Engineers Office. Igwa pang 180 mga poste an nawalat sa mga pinahiwas na tinampo.\nHuli kaini, pigtutulod ni Del Rosario an saiyang propuesto na ‘Resolution granting authority to his honor, the City Mayor to enter into a Tripartite Memorandum of Agreement with the DPWH 2nd Engineering District and Casureco II to address the urgent public safety concerns brought about by road widening in some roads in Naga City.\nAn propuestong resolucion nakasunad na sa public safety committee.


Hebreo 10 | Bibliya Online | New World Translation\nAn mga atang na hayop bakong epektibo (1-4)\nAn Katugunan sarong anino (1)\nAn atang ni Cristo saro sanang beses para sa gabos na panahon (5-18)\nSarong bago asin buhay na dalan na lalaugan (19-25)\nDai pinapabayaan an satuyang pagtiripon (24, 25)\nPatanid laban sa tuyong kasalan (26-31)\nKumpiyansa asin pagtubod tanganing makatagal (32-39)\n10 Mantang an Katugunan sarong anino sana kan marahay na mga bagay na maabot asin bako an mismong marahay na mga bagay na ipinapanganino kaiyan, dai kaiyan nuarin man makakaya,* paagi sa pararehong mga atang na dagos-dagos na idinudulot taon-taon, na gibuhon na perpekto idtong mga minadulok sa Diyos. 2 Ta kun iyo, bako daw na nagpundo na kutana an pagdulot nin mga atang, dahil oras na nalinig na idtong mga nagsasagibo nin sagradong paglilingkod dai na sinda makakamati giraray na igwa sinda nin kasalan? 3 Sa kabaliktaran, an mga atang na ini nagpapagirumdom taon-taon mapadapit sa mga kasalan, 4 huli ta imposible na makahali nin mga kasalan an dugo nin mga toro asin kanding. 5 Kaya kan duminatong siya sa kinaban, an sabi niya: “‘Habo mo nin atang asin dulot, alagad nag-andam ka nin sarong hawak para sa sako. 6 Dai mo inuyunan an mga bilog na dulot na tinutong asin an mga dulot para sa kasalan.’ 7 Dangan sinabi ko: ‘Uya! Ako nagdatong (manungod sa sako an sinambit na iyan sa nakarolyong kasuratan) tanganing gibuhon an saimong kabutan, O Diyos.’” 8 Pagkatapos niyang magsabi nguna: “Habo mo asin dai mo man inuyunan an mga atang asin an mga dulot asin an mga bilog na dulot na tinutong saka an mga dulot para sa kasalan”—mga atang na idinudulot uyon sa Katugunan— 9 dangan sinabi niya: “Uya! Ako nagdatong tanganing gibuhon an saimong kabutan.” Hinahali niya an inot tanganing ikaestablisar an ikaduwa. 10 Kauyon kan “kabutan” na ini kita pinabanal paagi sa pagdulot kan hawak ni Jesu-Cristo nin saro sanang beses para sa gabos na panahon. 11 Siring man, an lambang saserdote minaduman sa saiyang puwesto sa kada aldaw tanganing magsagibo nin banal na paglilingkod asin pauruutrong magdulot kan iyo man sanang mga atang, na dai nuarin man lubos na makakahali nin mga kasalan. 12 Alagad an tawong ini nagdulot nin sarong atang alang-alang sa mga kasalan para sa gabos na panahon asin tuminukaw sa tuo nin Diyos, 13 asin puon kan panahon na idto siya naghahalat sagkod na ibugtak an saiyang mga kaiwal na magin tungtungan kan saiyang mga bitis. 14 Huli ta paagi sa sarong dulot na atang, ginigibo niyang magin perpekto sa gabos na panahon idtong mga pinapabanal. 15 Saro pa, an banal na espiritu man nagpapatotoo sa sato, huli ta pagkatapos na sabihon kaiyan: 16 “‘Ini an tipan na ipapakipagtipan ko sa sainda pakalihis kan mga aldaw na idto,’ an sabi ni Jehova.* ‘Ibubugtak ko an sakuyang mga pagbuot sa saindang mga puso, asin sa saindang mga isip isusurat ko an mga iyan.’” 17 Dangan sinabi kaiyan: “Saka dai ko na gigirumdumon an saindang mga kasalan asin an saindang maraot na mga gibo.” 18 Ngunyan na pinatawad na an mga ini, dai na kaipuhan nin dulot para sa kasalan. 19 Kun siring, mga tugang, mantang paagi sa dugo ni Jesus dai kita nag-aalangan* na gamiton an dalan palaog sa banal na lugar, 20 na saiyang binuksan para sa sato bilang sarong bago asin buhay na dalan na minalagbas sa kurtina, na iyo an saiyang laman, 21 asin mantang igwa kita nin sarong nangungurog na saserdote na namamayo sa harong nin Diyos, 22 dumulok kita sa Diyos na may sinserong mga puso saka lubos na pagtubod, huling dinalisay* na an satuyang mga puso tanganing mahali an bakong malinig na konsiyensiya asin hinugasan na nin malinig na tubig an satuyang mga hawak. 23 Pangaptan niyato nin higot na daing pagluya-luya an satong ginigibong hayagan na pagpatotoo mapadapit sa satuyang paglaom, huli ta siya na nanuga saro na maimbod. 24 Asin padagos tang isip-isipon an* kada saro sa katuyuhan na mapahiro* an lambang saro na magpahiling nin pagkamuot asin marahay na mga gibo, 25 na dai pinapabayaan an satuyang pagtiripon, siring kan nakaugalian na nin nagkapira, kundi padagos na pinapakusog an lambang saro, lalo na ta nahihiling nindo na an aldaw harani na. 26 Huli ta kun tinutuyo niyatong gumibo nin kasalan pagkatapos niyatong akuon an tamang kaaraman mapadapit sa katotoohan, mayo na nin ano pa man na natatadang atang para sa mga kasalan, 27 kundi an hinahalat na sana iyo an makatatakot na paghukom asin an naglalaad na kaanggutan na iyo an maubos sa mga nagtutumang. 28 An siisay man na minabaliwala sa Katugunan ni Moises pinapadusahan nin kagadanan na dai kinakahirakan basado sa testimonya nin duwa o tulong tawo. 29 Kun siring, bako daw na mas grabeng padusa an maninigo sa sarong tawo na hinamak an Aki nin Diyos asin na ibinilang na daing gayong halaga an dugo kan tipan na paagi diyan siya pinabanal, asin na ininsulto an espiritu na iyo an nagin paagi tanganing ipahiling an daing kapantay na kabuutan nin Diyos? 30 Midbid baga niyato an Saro na nagsabi: “Sakuya an pagbalos; ako an mabalos.” Asin sinabi pa: “Huhukuman ni Jehova* an saiyang banwaan.” 31 Makatatakot nanggad an magsapar nin padusa hali sa buhay na Diyos. 32 Alagad, padagos nindong girumdumon an nainot na mga aldaw na diyan, pagkatapos kamong maliwanagan, nagtagal kamo nin mga kasakitan mantang maigot na nakikipaglaban. 33 May mga panahon na kamo iniinsulto asin pinapasakitan sa publiko, asin may mga panahon na saindong dinadamayan saka tinatabangan idtong mga nag-aagi nin siring na mga bagay. 34 Huli ta nagpahiling kamo nin pakikidamay duman sa mga nasa presuhan asin napagdanay nindo an saindong kaugmahan dawa sinamsam an saindong mga pagsadiri, huling aram nindo na igwa kamo nin sarong pagsadiri na mas marahay asin dai napapara. 35 Kun siring, dai kamo magpundo sa saindong pagtaram na daing pag-alangan,* huling igwa iyan nin katumbas na dakulang balos. 36 Kaipuhan nindo nin pakatagal, tanganing pagkatapos nindong magibo an kabutan nin Diyos, kamtan nindo an kautuban kan panuga. 37 Huli ta “dikiton na sanang panahon,” asin “an saro na madatong talagang maabot asin dai mag-aatraso.” 38 “Alagad an sakuyang matanos na lingkod mabubuhay dahil sa pagtubod,” asin “kun siya umatras, dai ako mauugma* sa saiya.” 39 Ngunyan bako kita arog kaidtong mga minaatras pasiring sa kalaglagan, kundi arog kita kaidtong mga nagpapahiling nin pagtubod na paagi kaiyan mapepreserbar an satuyang mga buhay.*\n^ O posibleng “dai nuarin man makakaya nin mga tawo.”\n^ O “igwa kita nin kumpiyansa.”\n^ Sa literal, “winirikan,” an buot sabihon, kan dugo ni Jesus.\n^ O “padagos kitang magpahiling nin interes sa; padagos tang tawan nin atensiyon an.”\n^ O “mamotibar; mapukaw.”\n^ O “na may kusog nin buot.”\n^ O “an sakuyang kalag dai mauugma.”


Bikol | Untold Chronicles | Pahina 5\nAn Buhay: Sarong Personal na Pag-Tan-aw\nMayo 4, 2011 Alphredite HD ✍\tMag-iwan ng puna\nMainit ngonian an debate manungod sa kahalagahan asin pagdepensar kan buhay dahil sa kontrobersyal na RH Bill, alagad ang post na ini daeng katuyuhan na magtratar pabor o kontra sa nasabing lakdang.\nMuya ko man kuta na magblog sa pabuang na paagui manungod sa RH Bill na ini, kaya lang handal ako na badi dae na paakoon ki komunyon kan Simbahan… Saka na lang.\nAnyway, an post na ini laen na man talaga bag-o kudi na sarong pagreparo sa blog na enot ko nang naipublish….\nKan sakuyang maaraman hale sa mga amiga ko na sina Julie asin Maricel na maagui ki reconstruction [o inda kon ano] ang Friendster, nahandal ako na tibaad dagos na maidelete an sakuya na mga albums asin blog entries kung kaya na pinagmaw-ot ko na an manga ini na maisalbar.\nDae akong dakulang had-it sa kadikit na manga rawitdawit ta an mga ini naenot ko namang maikaag digdi sa blog na ini. An saro ngani ituon naientra ko man sa sakuyang personal na koleksyon kan mga Bikolnong obra – an Hibalong [read: Hibal-ong].\nMAOGMA AN BUHAY*\nKadakol na kan mga depinisyong itinatao sa kung ano ang buhay asin papan-o ini maguiguibong mas makahulugan…\nSa libro ni Rick Warren, sa saiyang The Purpose Driven Life, tinawan niyang duon ang kahulugan kang buhay sa paague kan paghiling kan saiyang sadiri bilang kasaro sa mga linalang kan Dios asin kabali sa Saiyang dakula na plano. Tunay na an saiyang pagmawot na matawang kasimbagan an kadakol na hapot tungkol sa buhay dakulang katabangan para sa mga padagos na nagdidiskubre can saindang kinamumugtakan asin dapat na kadumanan sa quinaban asin ang mundo pa pagkatapos kan yaon na digdi…\nHabo cong maging ispirituwal sa pagtaong duon sa con ano an buhay para saco parehas can guinibo ni Warren asin can mga nangenot pa saiya ta laen aco ispiritwal na tawo… Dae man akong ambisyong maguibo que libro manungod digdi ta dae man que mabasa apwera sa saco… Saro pa, mapagal nang tamaan que kikilat habang nasa hampangan can sakuyang computer…\nAno daw an buhay?\nSa sarong aque na nagtitinda que sampaguita sa dalan, para saiya pwedeng an buhay sarong pagsasakripisyo tanganing makatuwang sa saiyang mga magurang… Iba man an paghiling kan kadakol pa na aque na sa gilid kan tinampo nageerok. Para sa sainda, an buhay asin an mundo sarong mahiwas na kawatan o laen kaya lugar na con saen matalingkas nindang maguiguibo con ano an muya ninda – magsinghot rugby tanganing malingawan an gutom, magsnatch tanganing may pangpaomay gutom, maghanap que wagwag sa basurahan sa gilid kan Jollibee tanganing mahale an gutom, o di kaya magturog na sanang permi tanganing dae makamati que gutom.\nSaro sa mga pages kan album na minahiling kan duwang importanteng kabtang sa buhay ko bilang estudyante.\nSa laog can escuelahan con saen naging pangaduwa cong istaran puon pa kan ako nasa elementarya, sagcod ngunyan na nagtuturo na, dae man nararayo an pagtaong kahulugan sa buhay. “Mag-ungod mag-adal… maghigos sa escuelahan, maging masinunod sa mga maestra” iyo ini an mga paguirumdom na permi co nahehenanyog sa sacong mga magurang maski sa sacong mga lolo asin lola. Sa aque na pag-iisip, alagad dae co pa nasasabutan que maray kaidto, pighiling co an buhay bilang sarong pagkakataon na makaguibo que kamarayan tanganing makakua que premyo – honor o award pagtapos kan kada erescuelahan o honra para sa mga magurang cong permi proud sa saco…Totoo, na an pagtaong kaogmahan sa sainda an pinakaimportante sa saco.\nSa lacao can panahon, dae man nagbag-o an paghiling co sa con ano an buhay…Nadagdagan pa an sacuyang mga napag-aguihan na nakatabang saco tanganing mas urog na mamidbidan co an sacuyang sadiri.\nAn blankong ekspresyon can nagkapira cong mga estudyante con pighahapot co sinda manungod sa samuyang pig-oorolayan sa klase sarong malinaw na pagpapahayag na dae co pa naguiguibo an sacuyang best. Alagad an simpleng tango-tango kasabay an nagngingirit na mga mata hale sa sainda tunay na nagtataong inspirasyon sa maski sisay na paraturo. Sa mga sitwasyong ini, mahihiling an buhay can sarong paratukdo bilang kasugpon can buhay can saiyang mga estudyante… An pagtalubo can saiyang estudyante sarong kaogmahan para sa saiya – kaogmahan na urog na mas matimbang kaysa sa mga numerong nakaimprenta sa payslip niya.\nSa laog can harong, mahihiling an buhay bilang daculang aspeto na nagtitindog que mas matibay na pundasyon nin pagkatawo. An mga agyat asin selebrasyon nin buhay sa tahao nin familia tunay na dakula an naguiguinibo tanganing mas magkaburonyog an lambang saro asin mas maging makusog bilang grupo dawa bilang indibidwal.\nNamatean co con pan-o mapagkuwaan que kusog que boot an lambang saro sa samuya sa harongsa tahao nin pagtios. Namatean co man an matawan man que kulog que boot hale sa sainda na pigpapadaba co… An mga ini parte can buhay. Aram co na kadakol na beses, aco man naging rason can saindang pagmundo.\nKapagal mag-taong depinisyon sa con ano an buhay…\nKadakol na beses mahihiling ta an satong mga sadiri na naghahanap que mga kasimbagan. Dakol an muya tang maukodan manungod sa satuyang mga sadiri asin sa mga nakapalibot sato. Asin dakol man sa sato an minahale sa quinaban na dae natatawang kahulugan an buhay asin an kagayonan kaini. Dae ta man maninigaran na may kadakol ngani na iba dae natatawang pagkakataon mamatean ini.\nAn cover kan sakuyang photo album!\nBente-singko anyos na aco ngunyan na Agosto, 2009 asin siguro nasa kabangaan kan sacuyang buhay… o mapaharayo man lugod, nasa huring kabtang na… Siguro nagpupuon pa lang aco can pagtaong seryosong paghiling sa con ano ang mga bagay-bagay sa palibot co, [kaherak co man latebloomer gayod na maturingan]…\nAn buhay para sa saco, sarong pag-apresyar sa con ano an yaon sa sacuya… Sarong regalo na dapat ipagpasalamat asin iheras. An buhay sarong kaogmahan…\nMaogma an buhay!\nMaogma an buhay ta pano ini nin biyaya… Sa haloy nin panahon namatean co con pan-o ini naging daculang regalo para sa saco. Sabi co sa sadiri co permi, masuwerte aco ta napapalibotan aco nin kadakul na biyaya. Kaibahan sa mga dae mabilang na biyaya na ini, enot sa gabos, an sacong pinakapadaba na familia, mga parientes, mga pinakaugos na amigos asin amigas o closest circles of friends, mga kabarkada, mga dae masasanlean na pag-iriba sa trabaho (poon kaito can nasa MagallanesNHS asin JubanNHS pa aco sagcod ngunyan sa BagataoNHS asin sa SLT), mga estudyante na padagos nagpapaaque can sakong boot, asin kadakol pa…\nMaogma an buhay ta pano ini nin biyaya… Sa sakong pag-escuela uro-aldaw, naging kaparte can buhay co an kalmado asin minsan maisog na kadagatan… an malimpoy na puon kan Gemelina asin Sinegwelas… an mahayahay na grotto asin Angkla sa itaas kan bulod… an magayon na tatanawon sa banwa asin sa may sitio can Magapo asin Pansod… an pigtatangad co na Binanderahan na minsan co nang natucad.\nMaogma an buhay ta pano ini nin biyaya… Pag-uli co sa harong, maogmang naghahalat an sacong familia. Sarabay asin harampangan kaming nagkakakan sa pamahawan, odto, mirienda, asin pamangguehan. Nag-oorolay kami can samuyang mga buhay buhay sa escuelahan asin mga ambisyon sa maaboton na panahon… nagkakaralwagan, minsan pirikonan… Namumuyahon ako can kakulitan ni Bongbong, an pagiging silensyo ni Boboy asin may pagkamasusupgon, an arabuton na kahigosan ni Baby Jo, an kaartehan ni Julie sa saiyang lawas, an pagiging matraka ni Mama asin an saiyang mga luto, an pagiging busy-busyhan ni Papa asin pag-aambisyon na maging kabala kan DSWD, asin kadakol pa. Sa gabos, namumuyahan co an pagiging marumdomon ninda sa saco… Namimiss co man an sacong tugang na atab na nag-agom… asin pigmamawot an saiyang pagsusog sa dapat niyang direksyon.\nMaogma an buhay ta pano ini nin biyaya… Sa pagtunggal can calendaryo, daeng untok an pagabot can regalo sa paague can mga eksperehinsya asin mga agyat na nag-aabot…Kadakol pang mga aldao an ma-ague; mga pagkakataong pwedeng magpararom o magpabag-o pa kan paghiling co sa buhay bilang magayon na regalo… Kadakol pa….\nhale sa http://zabdiel.blog.friendster.com/maogma-ang-buhay/, sakuyang enot na personal blog na ginibo taong 2007 pa, an kurit-kurit na ini guinibo ko antes ako magselebrar kan sakuyang ika-25 anyos na kaaldawan. Ma-27 na ako ngonian na Agosto  asin naoogma ako na i-repost an blog na ini.\nKadakol nang manga eksperhensiya an sakong namatian makalihis na enot kong maipost an blog na ini… nagkapirang manga frustrations na an uminabot – an pinakamakulog asin hinibian ko iyo an personal na manungod sa kaburot-on nin sakuyang puso, ay badaw… sagkod sa ngonian nag-gaganayganay pa man ako sa pag-ako asin pagpadagos sa dapat kong padumanan… Sabi ngani baga kan Murphy’s Law, “If anything can go wrong, it will.” Dae ko man siguro dagos na maako na sala an kinamugtakan kan manga pangyayari ta sa ibang banda tibaad iyo pa ini an tamang paagui ta gud makatadol ako asin magimata sa totoo kung mundong tinatalibongan.\nAno man an mangyari, mawara man so enot ko na post sa Friendster o ano pa man, o tibaad mag-agi guiraray ako sa parehong eksperhensiya nin pagkamoot asin pagmundo, daeng pagduduwa-duwang maitataram ko na iyo man nanggad – maogma an buhay!\n← Nakaraan 1 … 4 5


Nadalan ko sa TV an pambabadil duman sa Las Vegas. Bako man daang terrorist attack. Alagad makamundo na dakul na nagadan asin nalugadan. Ano po an masasabi mo kaini?\nIyo nahiling ko man an parehong bareta. Dakulang kamundoan para sato, orog na sa mga familia kan mga nagin biktima, pati na kan nambadil. Masakit ipaliwanag an siring. Naromdoman ko an garo parehong pangyayari sa Resorts World sa Manila.\nDai niato lubos maipaliwanag, orog na kun an mga nabibiktima, mga marhay na tawo. Asin dai man kita nagsasabi na iyo ini an paagi para sa mga bakong marahay. Sa dakul na mga nangyayaring mamondo sa buhay ta, minalaog sa isip niato an problema kan karahayan asin karatan (the problem of good and evil).\nSa paghanap nin paliwanag, an mga nagsisiyasat nadiskubre pa an mga rekord kan Ama kan nambadil duman sa Las Vegas. Naaraman man na makusog magsugal an tawong idto, maski na ngani mayaman siya.\nAn masasabi niato iyo na, an anoman na karahayan, nagdadara man nin karahayan. An karatan, minadara man nin karatan. Kaya padagos niatong hinihikayat an mga sadiri niato sa pagbabago nin puso asin gawe, na talikdan an bisyo asin dagdagan an karahayan.\nMasasabi niato na inosente an mga nagadan, alagad tano ta nangyari idto? Masakit simbagon. Bako man ini an enot na pangyayari. Ata ngani sa panahon nin calamidad, dakul man an nagigin biktima, pati mga aki na dai nin pakaaram.\nSaro sa mga nahapot duman sa Las Vegas, sabi niya: ‘bago kan pambabadil, ako ‘agnostic’ (boot sabihon, dai niya kayang mamidbidan an Diyos). Alagad pakatapos kan pangyayari, ako nagtutubod na sa Dios.’\nPara sa iba, garo madali sanang palusot ini tanganing kumbinsihon an iba na tunay na may Diyos. Para man sa iba, an pangyayari patunay na mayo nin Diyos, huli ta pati mga inosente nagadan.\nPara sato na mga nagtutubod sa mas halangkaw na Kadunongan asin nagmimidbid kan satuyang kakulangan, padagos niatong pinaghohorop-horopan an misteryo kan karahayan asin karatan.\nAsin kita naglalaom sa kapangyarihan nin karahayan. An paglaom na ini, kadaklan na beses, dai tulos nasasabotan kan satuyang isip.\nSa mga nangyayari sa palibot niato, o sa buhay niato aroaldaw, kaipuhan niato an grasya nin pagtubod asin tiwala sa Dios. Kaya man, an satong reaksyon sa mga pangyayari -kabali kan paghanap kan katotoohan -an pagpamibi asin orog na pagtubod sa may Kapangyarihan sa gabos.\nNakakaseguro man kita na ang pangyayari, igua nin leksyon bako sana para sa mga yaon sa Estados Unidos, kundi para sa gabos.


Pigdenunciar kan Defend Bicol asin Tindog Pumuluyong Masbateño an pinaluwas na retrato sa media kan 9th Infantry Division kan Philippine Army kan Deciembre 26, 2019 na maabot sa 306 na NPA surrenderees sa Masbate alagad saro palang na fake news asin pinapa-inbestigaran na ni Defense Secretary Delfin Lorenzana. Sa ginibong Fact Finding Mission (FFM) kan Karapatan-Bicol asin Tindog Pamuluyong Masbateño kan Deciembre 21-22, 2019 sa isla kan Masbate, maabot sa 300 na mga paraoma na nagtitiripon sa Masbate Provincial Training Center mientras na nag-aandam sa pagparticipar sa komemorasyon kan International Human Rights Day kan Deciembre 10 alagad binagat sinda kan mga militar alas 9:30 nin aga asin pinalibre sana sa kamot kan mga soldados alas 3:00 nin hapon. Nabigla an grupo kan mga paraoma asin an iba nakadalagan padulag alagad nawalat an 147 paraoma. Sapiritan sindang pinapirma sa blankong papel, nilikturahan, pinataas an mga kamot mientras na pigkukunan nin retrato asin bidyo sagcod na dagos na sindang pigdeclarang mga nagsukong rebeldeng NPA. Afuera pa kaini, sa ibang barangay, sa banwaan nin Cawayan, Masbate, tiniripon kan mga militar sa barangay hall an mga residente, nililikturahan kan mapadapit sa Enhanced-Comprehensive Local Integration Program (E-CLIP), sapiritan pinapirma sa blankong papel asin pinataas an saindang mga kamot. Kinuanan nin retrato asin bidyo asin pigdeclarang mga rebel surrenderee, asin pinatanidan na dai mag-participar sa mga protest rally. Si Major Gen. Fernando Trinidad, Commanding General kan 9th ID na namay base sa Camp Elias Angeles, San Jose Pili, Camarines Sur dai paman napaluwas kan saiyang comento asin magiging aksyon sa envueltong opisyal kan saiyang comandancia.\nAn cuestionableng retrato viral online asin nakaka-apektar sa programa kan gobierno contra sa insurgencia. Sinabi pa na si Lt. Col. Ramon Zagala, opisyal na parataram kan Militar an nagpaluwas kan retrato iyo an 9th ID Public Affairs Units Office asin nagtao na nin paliwanag kan saindang lado sa isyu sa pigmaniobrang retrato na nagluwas man sa mga online news outlets.\nAn photoshopped pinapaheling an grupo kan pigsasabing rebeldeng NPA asin suportadores nakatindog sa atubangan kan halabang lamesa an manlaen-laen na kalibreng armas na isinuko kan mga rebelde sa militar. Sa National Democratic Front (NDF) Bicol, sinabi kan saindang opisyal na parataram na si Ma. Roja Banua na sa desperado na an gawi-gawi ngonian kan militar pinapaagi na sa fake news an mga inpormasyon sa publiko asin pigdudoktoran pa an retrato na pinapaluwas sa media.


Propuestong planta nin corriente kaipuhan an PSA sa Casureco II\nKaipuhan pa an purchase service agreement (PSA) sa Camarines Sur II Electric Cooperative (Casureco II) nganing marealisar an Solar Power Energy na enot nang pigbuyagyag ni Bise Alcalde Ramon Robles na ibubugtak sa 130 hektaryang lote sa Barangay Bonot-Sta Rosa, Calabanga, Camarines Sur.\nPigsumiter na an papeles sa Casureco II na kaipuhan pa an resolucion kan junta directiva.\nIni an mga pahayag ni Robles sa tahaw kan paglangkag kan an ibang opisyales lokal asin namamanuan kan Calabanga, CamSur kasunod kan mga pahayag kan bise alcalde kan nagtalikod na taon na pigtalaan an ground breaking ceremony kan Septiembre 2016 alagad dai man nadagos.\nAn bise alcalde iyo an nag-inbitar sa mga kapitalista asin kun madagos an proyecto dakulang bagay sa lado nin trabajo sa mga residentes kan saindang banwaan.\nYaon an mga investor alagad an hinahalat iyo an PSA mantang puedeng magproducer nin energia an planta nin sagcod sa 60 megawatts na iyo an ipapabakal sa cooperativa nin electricidad, sabi pa kan bise alcalde.\nSaiyang pang sinabi na an mga investor gikan sa China, Japan asin Korea na nakatalaan magbugtak nin dakulang companya nin energia na kakapitalan nin abot sa P6.8 bilyon.\nEnot nang sinabi kaini, na padagos pa an ginigibong proceso sa pagkua nin certificate of commerciality sa Department of Energy asin kabali pa an papeles sa National Grid Corporation of the Philippines (NGCP) asin Environmental Compliance Certificate sa Department of Environment and Natural Resources.


Simbolong dinadara kan mga ateo\nAn ateismo iyo an dai pagtubod sa paniniwala na igwang Diyos o mga diyos.\nAn ateismo sarong pagtubod na hayag nagsasabi mayo man talagang Diyos o mga diyos asin yaon sana man sa paghuna'huna kan ibang tawo na igwa nin siring. An ateismo naggikan sa Griyegong kataga' na ἄθεος (atheos), na boot sabihon "mayong mga diyos", sarong paagi nin pagtaram na patuya' para duman sa mga tawong nagsasayum asin habong magtubod sa mga diyos na sinasamba kan kadakulan sa sosyedad. Sa paglakop sa mga pilosopiya nin libreng pag'iisip, pagsisiyasat na may pagduda asin an pagtalubo kan mga pagtuyaw mismo sa relihiyon, an aplikasyon kan katagang 'ateismo' nagkipot: an mga enot na indibidwal na binibisto ninda an sadiring mga "ateo" yaon nabubuhay kan ika-18ng siglo kan nag'uso an Panahon nin Kaliwanagan. An Rebolusyon Pranses pagsulwak, na nabibistong gayo sa "dai pighunang pagkapopular kan ateismo," nagsaksi sa pinakaenot na hiron pulitika sa historya na an pigtotolod na maigot asin tinata'wan timbang iyo an rason nin tawo.\nMga argumento para sa ateismo nalabyog poon sa pilosopikal asin historikal na pagpaliwanag. Mga rason sa dai pagtubod sa mga diyos-diyos, kaiba diyan an argumento na mayo man talagang tunay na ebidensya (empirikal) na mataong tibay sa pagtubod sa mga diyos; na bakin igwang karara'tan; an argumento na dakul an dai nag'ooroyon sa mga sinasabing mga rebelasyon; an dai pag'ako sa mga konseptong mayo pwedeng masala sa paghuna, asin sa argumentong kun talagang may Diyos tunay asin mapangyare, ano ta an tawo dai siya tolostolos madiskubre asin maaraman na yaon?\nTotoo an mga ateo mayong sarong paniniwala sa dai pagtubod ninda asin iba-iba an kinukugos asin tinutungkosan na mga pilospiya. Dakul na ateo nagtataram na an ateismo sarong pagtanaw-sa-kinaban na maimot asin an nagtutungkos sa teismo iyo an magtaong hustong argumento sa pagprobar kan katotoohan kan "pagkayaon" kan Diyos.\nHuli sa manlaenlaen an tinutungkosan na pagtubod-tubod kan mga ateo, dai madeterminaran kun pira sinda talaga. Sa Gallup International poll na ginibo kan 2015 na an pig'interbyu 64,000 na parasimbag, 11% an "kumbinsidong mga ateo" manta na an mas amay na poll kan 2012, nakuang 13% kan mga hinapot "kumbinsidong mga ateo." Sa European Union na survay kan Eurobarometer, 20% an nagsabi na mayong pagtubod sa anoman na "Diyos o espiritu".\nPinaghugot gikan sa "https://bcl.wikipedia.org/w/index.php?title=Ateismo&oldid=160649"\nLast edited on 2 Hunyo 2016, at 21:13\nHuring pigliwat an pahinang ini kan 2 Hunyo 2016, alas 21:13.


Home / Albay / Bicol / Health / Legazpi City / News / DOH, nagpatanid sa peligro kan paggamit nin generator\nDOH, nagpatanid sa peligro kan paggamit nin generator\nBicol Standard Newspaper Monday, November 16, 2020 Albay, Bicol, Health, Legazpi City, News\nLEGAZPI CITY (Bicol Standard)— An Department of Health sa Bicol nagpaluwas nin advisory sa peligro kan paggamit nin generator sets kan magluwas an reports na dakul na an nagadan huli sa gas poisoning sa Albay.\nDakul pang lugar sa provincia an mayo nin kuryente pakatapos magrapado an Supertyphoon Rolly na nagpatumba kan mga poste kan kuryente.\n"An generator sets pwedeng magbuga nin carbon monoxide sa laog kan harong, garahe, o arin man na laom na edificio na pwedeng makahilo sa tawo na nasa laog kaini," sabi ni Ferchito Avelino, an assistant regional director kan DOH sa Bicol.\nSabi kan mga doctor, an symptoms kan carbon monoxide poisoning iyo an "kulog nin payo, halipot na pag hangos, altered mental status asin behavioral changes, fatige o magmate nin grabeng pagal, garo naghehelang, nariribong, nadidifisilan kan paglakaw, may diferencia an pagheling, nariribong, sarala nang pagdesisyon, nalulula, marikas asin irregular na pag hangos, asin makulog an daghan."\nSabi ni Avelino, an mga aki, bados na ina, gurang na, asin mga tawo na igwa nin chronic conditions asin kan may anemia, helang sa baga, o helang sa puso, an may pinakadakulang peligro sa carbon monoxide poisoning.\nNakipagcoordinar na an opisina regional kan DOH sa mga lokal health officials tanganing paguiromdomon an publiko manongod sa tama na paggamit kan generator sets asin kun ano an dapat gibohon kun nagkaigwa nin carbon monoxide poisoning.\nDOH, nagpatanid sa peligro kan paggamit nin generator Reviewed by Bicol Standard Newspaper on Monday, November 16, 2020 Rating: 5


An primerong project kan ATTRACS kan 1978 iyo an Mike Hanopol Rock Band Concert sa UNC. Nagpano sagkod sa kisame kan gym asin nangamyong mariuana . May mga nadakop na nagtsotsongki sa itass kan gymnasium na mga taga-Rinconada alagad dai man dinarakop kan mga pulis ta bako pang mahigpit kadto.\nKan taon 1978, iyo man an pagbukas kan primerong FM station sa Bikol an DWEB FM sa pangengenot ni Dun Cox bilang station manager. Ini an sister station kan DZGE sa lindong kan Filipinas Broadcasting Network.


(trg)="1"> 3 Nagigirumduman Mo Daw ?\n(trg)="2"> 4 Nagtatao si Jehova nin Karangahan sa Gabos Niyatong Kasakitan\n(trg)="3"> Dawa napapaatubang kita gabos sa mga pagbalo asin kasakitan , tinatawan kita ni Jehova kan karangahan na kaipuhan niyato .\n(trg)="4"> Tutukaron sa artikulong ini an mahahalagang probisyon na makakatabang sa sato na makamtan an tunay na karangahan ngunyan asin sa maabot .\n(trg)="5"> 9 Isentro an Saindong Puso sa Espirituwal na mga Kayamanan\n(trg)="6"> Tatabangan kita kan artikulong ini na maiaplikar an sarong leksiyon na itinukdo ni Jesus sa ilustrasyon dapit sa sarong negosyante na naghahanap nin mga perlas .\n(trg)="7"> Tatabangan man kita kaini na siyasaton an satong pagmansay dapit sa nagliligtas - buhay na ministeryo na iinasignar sa mga Kristiyano asin dapit sa mga katotoohan na nanunudan niyato sa paglihis nin mga taon .\n(trg)="8"> 14 Maghiling Bako sa Pangluwas na Itsura\n(trg)="9"> 16 Huhusayon Daw Nindo an mga Dai Pagkasinabutan Asin Makikipagkatuninungan ?\n(trg)="10"> 21 ‘ Salamat sa Diyos Huli kan Marahay Mong Kaisipan ! ’\n(trg)="11"> 22 Ipokus an Saindong Mata sa Pinakamahalagang Isyu\n(trg)="12"> 27 Suportaran an Soberaniya ni Jehova !\n(trg)="13"> Huli sa mga pinagkakasibutan niyato sa aroaldaw , madali sanang mawara an pokus niyato sa kun ano an mahalaga .\n(trg)="14"> Tatabangan kita kan artikulong ini na masabutan kun gurano kahalaga kan soberaniya ni Jehova asin kun paano niyato iyan masusuportaran .\n(trg)="15"> 32 Aram Mo Daw ?\n(trg)="1"> “ An Diyos nin gabos na karangahan . . . nagraranga sa sato sa gabos tang kasakitan . ” — 2 COR .\n(trg)="3"> KANTA : 38 , 56\n(trg)="4"> Taano ta lalauman niyato na magkakaigwa nin mga kasakitan an mga mag - agom asin pamilya ?\n(trg)="5"> Paano naranga nin pamibi an pirang indibidwal na sinambit sa Bibliya ?\n(trg)="6"> Ano an puwede mong gibuhon para rangahon an iba ?\n(trg)="8"> Paano kita rinaranga ni Jehova sa satong mga kasakitan , asin ano an sinisigurado sa sato kan saiyang Tataramon ?\n(trg)="9"> SARONG hoben na soltero na aapudon tang Eduardo an nakipag - ulay ki Stephen , na sarong may edad nang elder na may agom .\n(trg)="10"> Pigpaparaisip kaya ni Eduardo an sinasabi kan 1 Corinto 7 : 28 : “ An mga nag - aagom magkakaigwa nin bagong mga kasakitan sa buhay . ”\n(trg)="11"> An hapot niya , “ Ano ining pigsasabi digdi na ‘ bagong mga kasakitan , ’ saka paano ko iyan aatubangon kun mag - agom na ako ? ”\n(trg)="12"> Bago simbagon an hapot , sinabi nguna ni Stephen ki Eduardo na pag - isipan an saro pang isinurat ni apostol Pablo , na si Jehova iyo “ an Diyos nin gabos na karangahan , na nagraranga sa sato sa gabos tang kasakitan . ” — 2 Cor .\n(trg)="14"> Si Jehova talagang mamumuton na Ama , asin rinaranga niya kita sa panahon nin kasakitan .\n(trg)="15"> Tibaad naeksperyensiyahan mo na mismo kun paano ka tinabangan asin giniyahan nin Diyos , na sa parati paagi sa saiyang Tataramon .\n(trg)="16"> Makakasigurado kita na an pinakamarahay an gusto niya para sa sato , kapareho kan gusto niya para sa mga lingkod niya kaidto . — Basahon an Jeremias 29 : 11 , 12 .\n(trg)="17"> Anong mga hapot an sisimbagon niyato ?\n(trg)="18"> Siyempre , mas madali tang makakaya an mga problema o kasakitan kun aram ta an mga kawsa kaiyan .\n(trg)="19"> Totoo iyan pag - abot sa mga kasakitan may koneksiyon sa buhay may agom o may pamilya .\n(trg)="20"> Pero , ano daw talaga an “ bagong mga kasakitan sa buhay ” na sinambit ni Pablo ?\n(trg)="21"> Anong mga halimbawa kan mga panahon kan Bibliya asin ngunyan an makakatabang sa sato na makua an karangahan na kaipuhan ta ?\n(trg)="24"> Ano an nagkapirang kawsa kan ‘ bagong kasakitan sa buhay ’ ?\n(trg)="25"> Ini an sinabi nin Diyos sa kapinunan kan kasaysayan nin tawo : ‘ Babayaan nin lalaki an saiyang ama asin ina , asin masaro sa saiyang agom , asin magigin sinda saro sanang laman . ’\n(trg)="27"> 2 : 24 ) Sinabi iyan ni Jehova kan ikinasal niya an inot na tawong si Adan asin Eva .\n(trg)="28"> Pero huling bako nang perpekto an mga tawo , puwedeng magkaproblema an mga nag - aagom asin nagpapamilya .\n(trg)="29"> Halimbawa , bago ikasal an sarong babayi , an mga magurang niya an may awtoridad sa saiya .\n(trg)="30"> Pero pagkatapos niyang ikasal , an agom na lalaki na an tinawan nin Diyos nin awtoridad na magin payo niya .\n(trg)="31"> May mga bagong mag - agom na nasasakitan sa bagay na ini .\n(trg)="32"> Uyon sa Tataramon nin Diyos , maninigong akuon kan agom na babayi na an agom na niya an may awtoridad sa saiya , bako na an mga magurang niya .\n(trg)="34"> Sa parati , nagkakaigwa nin bagong mga kahaditan pakatapos na sabihon kan agom na babayi sa saiyang agom , “ Magigin Tatay ka na . ”\n(trg)="36"> Kaipuhan man nindang pag - isipan an gastos , durante kan pagbados asin pakapangaki .\n(trg)="37"> Dakul pang mga pagbabago an kaipuhan pag namundag na an umboy .\n(trg)="38"> Kadaklan kan panahon asin atensiyon kan ina tibaad yaon na sa pag - ataman sa aki .\n(trg)="39"> Tibaad mamatian nin agom na lalaki na naiitsa - puwera na siya huling sibot - sibot an saiyang agom sa pag - ataman sa aki ninda .\n(trg)="40"> An ama man may bagong mga responsabilidad na kaipuhan na isaabaga .\n(trg)="43"> Paano puwedeng magresulta sa kamunduan an dai pagkaigwa nin aki kan mga mag - agom na gustong - gustong magkaaki ?\n(trg)="44"> May ibang klase man nin kasakitan na inaatubang an nagkapirang mag - agom .\n(trg)="45"> Gustong - gusto nindang magkaaki pero dai sinda nagkakaaki .\n(trg)="46"> Kun dai nagbabados an agom na babayi , tibaad ikamundo niyang marhay iyan .\n(trg)="48"> ( Tal .\n(trg)="49"> 13 : 12 ) Sa mga panahon kan Bibliya , sa parati ibinibilang na kasusupgan an pagigin baog .\n(trg)="50"> Makulugon an buot ni Raquel , na agom ni Jacob , kan mahiling niyang may mga aki an tugang niya mantang siya mayo .\n(trg)="52"> 30 : 1 , 2 ) Sa mga kadagaan na uso an darakulang pamilya , parating hinahapot an mga misyonero kun taano ta mayo sindang aki .\n(trg)="55"> Isipa man an sarong sister sa Inglatera na talagang gustong - gustong magkaaki pero dai iyan nagkatotoo .\n(trg)="56"> Dangan nag - abot siya sa edad na dai na siya puwedeng magkaaki .\n(trg)="58"> Nagdesisyon sindang mag - agom na mag - ampon .\n(trg)="59"> Pero , sinabi niya : “ Nakamati pa man giraray ako nin kamunduan .\n(trg)="60"> Aram kong iba pa man giraray an may sadiring aki kisa mag - ampon . ”\n(trg)="61"> Totoo , sinasabi kan Bibliya na an mga Kristiyana “ mapoprotektaran kun sinda magigin ina . ”\n(trg)="62"> Dai man buot sabihon kaini na pag nangaki sinda o nagkaigwa na nin mga aki , magkakamit na sinda nin buhay na daing sagkod .\n(trg)="63"> Imbes , sinasabi kaini na kun an sarong babayi may aki nang kaipuhan na atamanon , apuwera pa sa iba niyang responsabilidad sa pamilya , puwede siyang mailikay kaini sa pagtsitsismis asin pakikiaram sa buhay nin iba .\n(trg)="64"> Pero , puwede pa man giraray siyang mapaatubang sa mga kasakitan na konektado sa buhay may agom asin pagpamilya .\n(trg)="65"> Paano ta makakayanan an pagkagadan nin sarong mahal sa buhay ?\n(trg)="66"> ( Hilingon an parapo 9 , 12 )\n(trg)="67"> Taano ta sarong masakiton na pangyayari an magadanan nin agom ?\n(trg)="68"> Pag pinag - uulayan an mga kasakitan na konektado sa buhay may agom , may saro na tibaad dai tulos maglaog sa satong isip .\n(trg)="69"> An pagkagadan kan mahal sa buhay .\n(trg)="70"> Iyo , an pagkagadan nin agom sarong masakiton na pangyayari na naeeksperyensiyahan nin dakul .\n(trg)="71"> Sarong pagbalo ini na tibaad dai linalauman kan nagadanan nin agom na mangyayari sa saiya sa sistemang ini nin mga bagay .\n(trg)="74"> Nakakarangang marhay iyan .\n(trg)="75"> Saro pa ining paagi na sinusuportaran asin rinaranga kan satong mamumuton na Ama , paagi sa saiyang Tataramon , an mga nakakaeksperyensiya nin kasakitan .\n(trg)="76"> Pag - ulayan ta kun paano namatian kan ibang mga lingkod nin Diyos an pagranga ni Jehova asin kun paano iyan nakatabang sa sainda .\n(trg)="77"> Paano si Hana nakanumpong nin kaginhawahan sa ibong nin kasakitan ?\n(trg)="78"> ( Hilingon an ritrato sa kapinunan kan artikulo . )\n(trg)="79"> Si Hana , an namumutan na agom ni Elkana , napaatubang man sa sarong kasakitan .\n(trg)="80"> Baog siya mantang an saro pang agom ni Elkana na si Penina may mga aki .\n(trg)="81"> ( Basahon an 1 Samuel 1 : 4 - 7 . )\n(trg)="82"> Huli kaiyan , pigparatuya - tuya ni Penina si Hana ‘ sa kada taon . ’\n(trg)="83"> Kaya , grabe an kamunduan asin pagsakit ni Hana .\n(trg)="84"> Pero , ipinamibi niya iyan ki Jehova kaya naginhawahan siya .\n(trg)="85"> Sa katunayan , ‘ namibi [ siya nin halawig ] sa atubangan ni Jehova . ’\n(trg)="86"> Inisip daw niyang itatao ni Jehova an hinahagad niya ?\n(trg)="87"> Siguradong iyan talaga an linauman niya .\n(trg)="88"> Pakapamibi ni Hana , ‘ bako nang mamundo an saiyang lalawgon . ’\n(trg)="89"> ( 1 Sam .\n(trg)="90"> 1 : 12 , 17 , 18 ) Nagtiwala siya na puwede siyang tawan ni Jehova nin aki o rangahon sa ibang paagi .\n(trg)="91"> Paano nakakaranga sa sato an pagpamibi ?\n(trg)="92"> Huling bako kitang perpekto asin nabubuhay sa sistemang ini na kontrolado ni Satanas , padagos kitang mapapaatubang sa mga pagbalo asin kasakitan .\n(trg)="93"> Pero , nakakaugmang maaraman na si Jehova iyo “ an Diyos nin gabos na karangahan ” !\n(trg)="94"> An sarong paagi na makakatabang sa sato na maatubang an mga pagbalo o mga kasakitan iyo an pagpamibi .\n(trg)="97"> Kaipuhan niyatong magngayo - ngayo sa saiya .\n(trg)="98"> Iyo , sabihon ta sa saiya an satong mga namamatian paagi sa udok na pagpamibi . — Fil .\n(trg)="99"> 4 : 6 , 7 .


Bako ining pagpatakot o pagpahadit sato gabos ngonyan na panahon, kundi pagmuklat kan satong mga mata na an satong pigtitingag na Bukid Isarog---garo damulag kakusog, mayaman sa gabos na nabubuhay na pananom, hayop, asin insekto, saro palan na aktibong bulkan na panu-pano nin tubig. Kun maliwanag an saldang na mayong uran silag na marhay hali digdi sa Naga an busay kun saen nagbubulos an tubig hali sa kairaroman asin kaitaasan kan Bukid Isarog.\nNakapalibot sa pamitisan kan heganting bulod kan Camarines Sur iyo an ciudad nin Naga, banwaan kan Calabanga, Tinambac, an capital town kan Pili, an municipyo kan Ocampo, Tigaon, asin Goa kun saen rinibong tao an naka-istar. Sa hampang kan Isarog sa panggilid kan Naga an mga saradit na banwaan kan Bombon, Magarao, Canaman, Camaligan, Minalabac, San Fernando, asin Gainza saka Milaor (an huring duwa an pig-aapod na lubot kan planggana o Bicol River Basin Area).\nMantang nagkakasiribot an mga tao sa CALABARZON lalo na sa mga provincia kan Batangas asin Cavite kan magtuga an bulkan Taal kan nagtalikod na semana, si Charmagne Seechung kan Barangay Concepcion kan Naga biglang nagpost sa saiyang facebook account: Magtabang kita sa mga tugang tang taga Batangas na biktima kan pagsabog kan bulkan Taal, pero mag-andam man kita, kun iparayo nin Diyos, magtupga nin tubig an satuyang padangat na Mount Isarog. Dapat ngonyan pa lang may preparasyon kita, maguin andam sa anuman na pwedeng mangyari.\nKun an Mount Pinatubo sa may Zambales asin Pampanga nagturog nin labing 600 na taon asin nag-guios lang kan 1990 na nagbuga nin lahar sa manlaen-laen na kataraid na banwaan asin ciudades, pigtalbong an mga simbahan, kamposanto, edeficio asin kaharongan, an Isarog na mayo sa tala kan istorya na nagtuga sa laog nin rinibong taon: tano ta dai ini maka-mata sa laog kan rinibong taon na pagturog asin istorbohon kitang yaon digdi sa palibot.\n(Sabi ngani an nagpalayas kan base militar kan America sa Pilipinas iyo an biglang pagtuga kan Mount Pinatubo).\nAn Taal ngani labi lang 70 anyos kan ini ultimong mag-alboroto. Kan enot pa ngani daang panahon kan ika-17ng siglo, inabot 6 sagkod 7ng bulan an pagbuga nin aso’, paglinog sa irarom kan bulkan an namate sa ibabaw asin nakadanyar nin kadakol na propiedades, mga buhay nin tao, hayop, asin pananom, sabi pa ngani poon sa dakulaon asin halangkaw na bulkan nagbagsak ini naguin sadit-sadit na sana sa tahaw kan danaw nin Taal.\nSa pinaka-ultimong nakakabigla asin mamundong pangyayari makaherak an kamugtakan kan mga namamanwaan pati kahayopan sa pig-aapod na volcano island mayo man binawian nin buhay resultado kan pagtuga pero nawaraan sinda nin hanapbuhay, na kaipuhan magdurulag pasiring sa hararayo asin salbadong lugar. Nagmukna nin mga evacuation centers sa Tagaytay City, Santo Tomas City, an iba ngani naka-abot pang Metro Manila nganing magdulag sa kalamidad. Pasalamat ta marhay an ugali kan mga Pilipino, despuestong magdamay sa lalong madaling panahon maski ihuhungit na sana ipinapanao pa, maski naisulot na bado ipapasulot pa sa iba, mga bulong maskara asin kun anu-ano pa an pigwawaras ninda sa mga tugang na nanganga-ipo.\nMadadalan sa TV, madadangog sa radyo, mababasa sa diyaryo makatriste an kamugtakan kan mga biktima kan kalamidad. An gobyerno local asin nasyonal dai man nagpapabaya. An mga ibang nasyones sa kinaban yaon man an pagtabang pati an International Red Cross.\nNgonyan pa sana maguin andam kita, dai na kita naghalat sa anunsyo kan PHILVOCS.Isipon ta na an Isarog pwedeng magtuga maski ngonyan o sa aga.\nEnot pirmi kitang magpangadye na dai man lugod mangyari an bagay. O dai na ngona, pero preparado kita. Kun kan panahon ni Noah pakalinis nin 40ng aldaw asin 40ng banguing sige-sige an uran, nagbaha an kinaban pero antes kaiyan nakaguibo siya nin arko na sinakayan kan saiyang pamilya asin mga piling hayop, insekto, pananom na naisalbar sa dakulang dilubyo kaya naipadagos an buhay kan mga nilalang nin Diyos.\nSabi ni Mr. Seechung, sarong negosyante asin alumnus kan Hope Christian School asin Ateneo saka ni Rey Cabrera, dating pulis kan Milaor, ano masarakat kita sa Tangkong Vaca sa Libmanan asin Pamplona o sa Puting Gapo kan Minalabac tanganing makasalbar an satuyang buhay kun magpungot an Isarog? Ano magibo kita nin dakulang barko na arog kan Titanic na pasakayan nin rinibong mga tao? Ano madurulag kita pasiring sa halangkaw na lugar arog kan Libmanan, Ragay asin Sipocot o sa Mount Labo kan Camarines Norte? Pano an mga mawawalat tang mga kaharongan asin importanteng mga gamit pati mga ataman na hayop? Pano maibitaran an lagduan na pagkawara nin buhay nin tao?\nSabi ni Seechung, dapat langkawan an calamity fund ngonyan pa lang.\nSabi ni Cabrera adalan na marhay ngonyan pa lang an mga dapat guibohon asin dapat likayan.\nImbitaran sa programang Ini an Totoo an mga opisyales kan PHILVOCS tanganing maaraman tulos gabos na mga hiro-hiro sa ibabaw, sa irarom asin pang-gilid kan Mount Isarog.


An plake kan Rehistro Nasyonal\nHIro nin relo:edipisyo, estruktura, bagay asin sityo\nAn Rehistro Nasyonal kan mga Historikong Lugar kan Estados Unidos iyo idtong lista kan gobyerno federal nin Estados Unidos na hayag sinasakop an mga distrito, mga sityo, edipisyo, estruktura, asin mga bagay na maninigong masaray asin mati'mos o mamantener na an mga ini dai magkawarara, magkararaot, asin makaag sa marhay na kamugtakan. Kun an sarong pagrorogaring o propyedad nakalista sa Rehistro Nasyonal o yaon man sa laog kan Distrito Historiko, ini pwede maka'awod nin insentibo sa buhis batay sa ginagasto sa pagpreserbar kan nasambit na bagay o estruktura.\nAn pagkaaprobar kan Akto nin Preserbasyon Historiko Nasyonal kan 1966 nagtogdas kan Rehistro Nasyonal asin an proseso kaini sa pagdugang kan arinman na propyedad. Sa lampas sarong milyon na rogaring sa Rehistro Nasyonal, an 80,000 kaini nakalista indibidwal. An natatada mga nakakaambag na mga rekursos sa laog kan distrito historiko. Taon-taon mga 30,000 na pagrorogaring an nadadagdag sa Rehistro Nasyonal, parte man kan distrito o indibidwal na nakatala.\nKinua sa "https://bcl.wikipedia.org/w/index.php?title=National_Register_of_Historic_Places&oldid=170087"\nMga Rehistro Historiko kan Estados Unidos\nMga Historikong Lugar sa Estados Unidos\nHuring binago an pahinang ini kaitong 16 Abril 2018, alas 00:58.


Home / Bicol News / Camarines Sur / News / pili / Weather / 6 na banwaan sa CSur, pwedeng magkaigwa nin forced evacuation\n6 na banwaan sa CSur, pwedeng magkaigwa nin forced evacuation\nBicol Standard Newspaper Saturday, November 30, 2019 Bicol News, Camarines Sur, News, pili, Weather\nPILI, Camarines Sur (Bicol Standard) – Pig coconsiderar na magkaigwa nin forced evacuation sa anom na banwaan kan Camarines Sur, na pwedeng malagarto kan bagyong si Tisoy, na naglaog na sa Philippine Aea of Responsibility (PAR).\nIni an nagluwas na desisyon kan Provincial Disaster Risk Reduction and Management Council (PRDDMC) kasubago.\nKabale mga lugar na ini iyo an mga banwaan kan Garchitorena, Caramoan, Siruma, Lagonoy, nin huli kan peligro na dara kan darakulang alon na pig lalaoman sa mga baybayon na baranga kan mga banwaan na ini, asin Buhi nin huli sa baha asin Sagnay, an peligro na dara kan nag titiris na daga sa guilid kan tinampo.\nSa nagunong informasyon hale sa PDRRMC, 149ng mga barangay kan Camarines Sur an pwedeng tamaan kan pag storm surge; 882 an may posibilidad na mag rarom an tubig huli sa baha asin 262 na mga barangay an may problema sa nag tutupag na daga.\nSiring man, ipapangalad an pag lawod o pag viaje sa dagat.\nSuspendido man an clase sa Lunes, Diciembre 2.\nPoon pa kasuodma, aktibo na sa saindang trabaho an mga miembros kan provincial incident management teams sa man laen-laen na lugar kan provincia.\nBase sa despacho na pinaluwas kan PAGASA, pakatapos na magtugpa sa kadagaan kan Catanduanes an bagyong si Tisoy, maderecho ini sa parte kan Partido area asin dagos sa Camarines Norte an saiyang dalagan.\n6 na banwaan sa CSur, pwedeng magkaigwa nin forced evacuation Reviewed by Bicol Standard Newspaper on Saturday, November 30, 2019 Rating: 5


Plea bargaining sa corte solusyon sa suroksokan na preso\nPueding makaluwas tolos sa carcel an mga nadadakop kan mga awtoridad na envuelto sa ilegal na droga alagad si nakukuanan sanang dikit na gramo nin shabu, cocaine, marijuana asin iba pang droga sa paagi kan plea bargaining sa corte.\nNagkapera nang mga nadakop sa Ciudad nin Naga an naka-aprobetsar kan plea bargaining na tinutugot na base sa pinaluwas na DOJ Department Circular No. 27.\nSi Senior Asst. City Prosecutor Antonette Majella Sumayao-Nacor kan City Prosecutor’s Office sa Ciudad nin Naga nagpahayag sa entrevista kan Bicol Mail puede sanang maka-aprobetsar kaini iyo si mga nadadakop na first offender na nakuanan nin posesyon nin limang gramos nin shabu, cocaine, opium asin iba pang ilegal na droga mantang 300 gramos sa marijuana.\nSa mga district jail maging sa provincial asin municipal jail an may mga caso sa droga iyo an nakakapano kan presohan. Huli kaini, sa pag-aadal kan DOJ asin Corte Suprema saro sa solusyon iyo an plea bargaining, sabi pa ni Nacor.\nAn mga acusado sa dangerous drugs kaipuhan magsumiter kan saindang propuesto sa City Prosecutor’s Office na interesado na maglaog sa plea bargaining asin digdi na aadalan kan fiscalia kun sinda calificado base sa pigmamando kan DOJ Circular.\nAn rekomendasyon kan fiscalia isusumiter sa corte para sa saindang pinal na desisyon.\nNagpatanid man an procujurador na si 2nd offender o perang veces nang nadakop sa ilegal na droga an dai na kabali sa makakaka-aprobetsar kan plea bargaining.\nKun si naka-aprobetsar na 1st offender alagad nagpasaway naman sa mga awtoridad huli sa caso sa droga, dagos na sindang malalaom sa carcel asin cocomplehan an caso oras na maprobaran kan jusgado, sabi pa ni Nacor.\nDinagdag pa kan procujarador si acusado puedeng mag-plea bargain sa section 12 kan RA 9165 asin ini si hababang penalidad sa casong possession of equipment, apparatus asin iba pang paraphernalia.\nAlagad kun sa section 5 o pagpabakal na dai man gabos sa casong nagpapabakal calificado an saindang plea bargain si gramo sana nin shabu na kulang sa limang gramos asin sa marijuana kulang sa 300 gramos na puedeng mag-aprobetsar kan plea bargain sa irarum kan section 11.\nIgwa man acusado na mawot mag-plea bargain alagad dai tinutugot sa circular sinda nacontra asin sainda giraray na pigsusumiter sa corte para sa saindang pinal na desisyon. (DPA)


Allan Pastrana (center), (Grand Prize winner, English Category)Maningning Miclat Awards for Literature 2005\nSonny Sendon and Mrs. Alma Miclat (Maningning's Mother)2005 Maningning Miclat Awards for Literature\nAn relasyon kan Dios asin tawo nagpoon kan an tawo magin tawo. Sa saiyang dakulang kapakumbaaan, nahiling niya an kakulangan kan saiyang sadiri sa pagtingkalag niya sa madiklom na kalangitan. Sa satuyang suanoy na osipon nginaran asin hiniling kan tawo an relasyon niya sa Dios sa paagi nin manlain-lain na bagay asin eksperinsya. Asin an pinakaorog kaini iyo na hilingon an Dios bilang sarong magurang. Sa enot na panahon, may mga rebelasyon asin patunay na hinihiling an Dios bako sanang sarong ama kundi saro man na ina, sarong babayi. An predominanteng pagtubod asin paghiling sa Dios bilang sarong Ama hararom na nakagamot sa patriarka asin sa simbahan na Katoliko. Daing lain sa paghiling na ini asin dai man lain gayod na punan niyatong hilingon an Dios bilang sarong ina. Sa panahon na yaon sana sa bang’bangan kan dungo niyato an karatan kan terorismo, pagraot kan satuyang kapalibutan asin an daing puknat na giyera, kapagtiosan asin iba pa, bako sanang marhay na alternatibo kundi orog karahay asin angay na hilingon niyato an satuyang Dios bilang sarong Ina.Minsan si Papa Juan Pablo I, nagsabi sa saro sa saiyang mga diskurso na an Dios satuyang Ama, alagad siya saro man na Ina. An katotoohan na ini ipinahayag man sa lumang tipan asin minsan si Jesus sa saiyang mga parabola, ipinahiling niya an Dios, tunay an naggad na mayaman sa pagkamoot asin maluya sa pag-anggot. Totoo, na si Jesus nag’agyat satuya na apodon an Dios na Ama, alagad an saiyang Abba na ipinahiling lihis sa Dios na satuyang nabisto sa mga agi-agi sa lumang tipan. An Ama na ipinamidbid ni Jesus bakong Ama, na andam na magdara nin kilat asin pesti sa lambang pagkakasala. An Ama na ini tunay na maheherakon, mamomoton, an ama na nagdalagan asin dai na naghalat kan mahiling niyang nagdadangadang an saiyang nguhod na aki. Ini an parehong Dios na iniladawan ni Jesus sa saiyang parabola tungkol sa babaying nawawaran nin sarong plata, paliliwanagon niya an saiyang harong, sagkod na makua an saiyang hinahanap asin kun makua niya na ini, magpapaapod siya nin sarong bangkete. (Lukas 14: 8-10). Sa siring na imahe tinawan kita ni Jesus na hilingon an Dios bilang sarong babayi, bilang sarong ina. Minsan sa lumang tipan, ibinaing kan profeta an Dios bilang sarong gona na nagmamakulog sa saiyang ga siyo.An limitadong paghiling sa Diyos bilang sarong lalaki—ama, nagiging saro sa mga dakulang kawsa kun paano nagiging lehitimo sa satuyang banwaan an pag-aabuso sa mga kababaihan. An kultura na nagdadalagan sato, iyo an kultura nin pan-ooripon. Ini an sarong lain na epekto kan patriarkiya. Kun minsan an salang lohikang nagdadalagan iyo na nin huli ta si Jesus, na aki ni Dios, namundag na sarong lalaki, bo’ot sabihon an mga lalaki, mas kabaing sa Dios. Sa kontekstong ini nangyari an pagpades-pades asin an hierarkiya. An nagtatao nin sugo asin nagsusunod. An lalaki asin an babayi, an itum asin an puti, an hawak asin kalag, an Kristiyano asin an pagano, asin kadakul pang iba. An pagsabi an Dios, lalaki, nagtataong limitasyon sa saiyang pagka-diyos. Asin kun pupunan niyatong hilingon an dios bilang sarong babayi, ini sarong gawe nin pagpapahiwas asin pagpaparom kan saiyang pagka-Dios.Sa satuyang pagtubod, si Santa Maria, an pinakonkretong ladawan kan Dios bilang sarong ina, bilang sarong abayi. Alagad si Santa Maria bakong Dios. Kun minsan ngani mas nagdudulok pa kita ki Santa Maria asin bako sa Dios. Nin huli siguro ini sa pag-isip na an Dios, sarong lalaki asin si Santa Maria, babayi. Mas nakakaintindi, mas nahahagadan, mas madaling dulukon si Ina. An paghiling na ini konsekwensya kan lanit kan koloniyalismo, an mga Kastila an nagdara kan pagtubod na ini. Mahiwas an porma kan diskriminasyon kan mga Kastila. Dakul an kabtang asin iba an paghiling sa dugo. Iba an creole sa peninsulares, sa insulares, sa Filipino asin sa Indio.Sa Bikol mismo, kaipuhan niyato an pagsantigwar, an pagpurga kan kultura niyato. Bakong gabos na dinara sa satuya marhay, may mga suanoy kitang kadunongan na as orog karahay asin orog kagayon na paghorop-horopan. Si Ina na nagin nang parte kan satuyang inibilog na istorya an sa paghiling ko an ago niyatong simbolo laban sa patriarkiya na mina’ilo sa satuyang kapag-arakian. Sa paagi ni Ina, matukdoan lugos niyato an sunod na henerasyon nin pagrespeto sa kababaihan. Si Ina an bagong Eba. Bako nang matarom o dai na nganing saysay an kasabihan na an babayi an nagdara kan kasalan sa kinaban, ta yaon na si Santa Maria. Si Santa Maria na sa paagi kan saiyang mapakumbabang pag-ako sa kabotan kan Dios, nagtao nin buhay ki Jesus, nag-ataman saiya, sagkod duman sa kalarayo. An pag-pangaki ni Santa Maria ki Jesus sarong ladawan kan Dios bilang sarong ina na nagtataong buhay sa kinaban.An maldisyon ni Eba natapos na. An pangangaki bako nang sarong maldisyon, kundi ini sarong diosnon na pagheras sa pagkamoot, na iyo an Dios an sana. Si Ina an magiging enot niyatong imahen nin katalingkasan, bako sana siyang simbolo na pag-aarawagan niyato kundi lugod siya an makapagpalaad kan satuyang puso, asin makapukaw kaini na maghimo nin magkakanigong aksyon na labanan an kapagtiosan, an korupsyon, an pagra’ot kan satuyang kapalibotan, an salang porma patriarkiya na paslo sa poder. Masdan niyato sa pagprusisyon niyato. An Divino Rosto, asin an imahen kan Virgen nin Peñafrancia, mga babayi baga (si Santa Veronica asin si Santa Maria) an nagdadara kan parehong Jesus.Viva la Virgen! Posted by\nKan nakaaging semana, pormal na binonyagan an bago kong espasyo sa Bicol Mail. Bo’ot kong gamiton an natatadang liwanag kan Smoldering Wick sa paagi kan pagsantigwar. Bilang sarong parasurat, ako nagtutubod na an saro sa dakulang katungdan kan mga arog ko iyo na an magsantigwar kan banwaan. Sa pagsantigwar nangangaran an ga perdisyon, an lado kan kaogmahan, an rarom kan kamundoan, lanit kan lugad, siram kan giram asin sa kabilogan an eksperinsya nin tawo sa saiyang kinaban. Ngonyan na semana, mawot ko na magta’o nin suru-salapid na paghorop-horop manunungod sa kapagtiosan kan satuyang banwa sa perspektibo nin sarong nagsusurat nin mga rawit-dawit asin magkapira naman na osipon. Gusto ko man na ipahiling saindo an dalagan kan literaturang Bikol sa ngonyan na panahon asin an tabang kan literatura sa pagbuhay asin pagbilog nin bagong kultura na iyo an kasimbagan niyato sa kapagtiosan kan satuyang mga kalag bilang mga Bikolnon. Bo’ot ko man na iheras saindo an sa paghiling ko an kaipuhan na gampanan kan satuyang mga parasurat (creative writers) sa banwaan na satuyang kinamumugtakan.Sa pagpoon kan dekada noventa, luhay-luhay an pagbutwa kan mga bagong tingog sa literaturang Bikol. Manlain-lain na tema an saindang ipinapahayag manunungod sa pagbuhay-buhay, pag-uugali, mga eksperinsya, personal man ini o imbuwelto an kadaklan. Dai mawawara digdi an mga tema manungod sa relihiyon, pulitika, libog, mga sensitibong tema nin sekswalidad, pagkamoot asin iba pa. An mga para-surat na ini may kakayahan na magsurat sa Ingles siring man sa Filipino. Nagpoon an iba sa saindang mga school publications, nanggana sa mga local na kompetisyon, nakadayon sa prestiyosong mga national workshops arog kan UP, Ateneo de Manila, Silimman, Iligan asin Iyas sa Bacolod, asin padagos pa man an pagluwas kan saindang mga obra sa mga lokal asin nasyonal na magasin, internet, literary folios, libro asin iba pang Media. Nagigin sarong avenue naman para sa mga parasurat an poetry reading (pagbasa kan saindang mga obra) sa mga manlain-lain na okasyon. Regular man an miting kan mga nagsusurat sa Bikol asin siring sa mga nagkaerenot samuya, an grupong ini inaapod na Kabulig-Bikol. May mga aktibong miyembro sa manlalain na lugar kan Bikol asin sa iba pang parte kan kinaban. Arog baga ni Merlinda Bobis na nasa Australia asin Luis Cabalquinto na nasa New York. May mga estudyante, paratukdo, empleyado kan gobyerno, miyembro nin mga Non-government agencies, may mga tambay asin nagtitinda na sana gayod nin Tocino, longganisa asin Natasha products. Sa siring na mga pagbuhay-buhay, may mga ordinaryong tawo digdi sa probinsya na nagmamakulog asin nagtutulod na mapatalubo an literaturang Bikol.Sa sakuyang obserbasyon, bakong mapinadangat an probinsya sa mga creative writers. Dai pa akong nabaretaan na nagsusuporta an lokal na gobyerno nin sarong programa bukas para sa satuyang mga para-surat. Ano an bo’ot kong sabihon? Sa sakuyang paghiling, maluya o kulang sa suporta an mga tawo pag-abot sa mga bagay na ini. Dai kita gayong- nagririparo sa satuyang mga sadiring parasurat. Dara siguro pa ini marahil kan koloniyalismo tang pag-isip na an lenggwaheng Bikol bakong angay na gamiton sa pagsurat nin rawit-dawit, makalawing basahon an mga osipon. Baduy an mag-Bikol. Kun binibisto man an orag kan sarong para-surat dapat nabisto muna siya sa ibang lugar, luwas sa Bikol, bago siya tawan nin onra kan probinsya. Kun kaya minsan sa mga parasurat niyato nangyayari an penomenon kan diaspora. Minahale sa saiyang sadiring banwa asin nagigin estranghero sa hararayong mga lugar. An pinakaharaning alternatibo man sa ibang parasurat iyo an Manila. Dakul sa mga maoorag na parasurat ngonyan sa Manila an hale sa Bikol, tubong Bikol, may gamut sa Bikol. Nanggana na sinda sa Palanca, naglagda nin magkapirang libro asin regular na nagluluwas an saindang mga obra sa mga babasahon, antolohiya asin iba pa.Mantang kita digdi sa probinsya, kabilugan sana kan bulan kun makahiling nin mga bagong libro. Tolo sa sarong taon, dakul na iyan. Gusto kong hilingon an bagay na ini sa kakulangan nin mga bookstores sa satuya. Pira sana an lugar na pwedi niyatong bakalan o sublian nin libro. An mga presenteng libro man sa ngonyan na pwedi niyatong mabasa puros nakasurat sa tataramon na Ingles. Dakul pa an kakanan sa Naga kumpara sa mga bookstores. Dagul pa man giraray an nakapila sa Mcdo kaysa sa pirang tawo na mahiling mong naguukay-ukay sa booksale sa Robertson, sa LCC asin sa Bookshop. Kun igwa man pating binabasa an mga tawo, bako ining sa Bikol o manunungod sa Bikol. An pinakahuring librong nagluwas iyo an Balalong ni Fr. Philip Bersabe kan Holy Rosary Minor Seminary, ini katiripunan nin mga ariwaga (Bikol proverbs). Bihirang-bihira an mga proyektong arog kaini.Mahalaga para sa satuya bilang mga Bikolnon an giraray na pagpadaba sa tataramon kan satuyang ugom na dila. Kun mayong mamakulog sa tataramon na ini. Siisay pa? Nagiromdoman ko an sarong anecdote sa theater. Igwa daang sarong theater major sa sarong Unibersidad sa Manila an nagtaram sa professor na garo dai angay sa entablado na gamiton an Tagalog. Napamudong an gurang na maestro asin sinabihan an estudyante: Putang Ina mo! Nabigla an estudyante sa sinabi kan professor asin luminawas ini sa klasrum. Pagluwas kan garo na magkahiribing estudyante, nagsabi an professor sa sarkastikong tingog, Tingnan nyo, Hindi ba powerful ang Tagalog?Sa kaso niyato kuntento na kita na madangog ta an lenggwahe sa kalye, sa irinuman sa kanto asin sa laog kan simbahan. Kun kaya dai ta matatalikdan an katotoohan na sa ngonyan, simbahan pa an giraray an nangangawat sa ilang kan mga publikasyon na ilinuluwas. Alagad limitado an sana an kakayahan asin poder kan simbahan na magpaluwas. Apwera kan mga nobena, regular an pagluwas nin Misal na Bikol asin iba pang babasahon mapapadapit sa ispiritwalidad. Sa kasong ini, garo napapatunayan si sinabi kan kritiko asin iskolar na si Paz Verdades Santos na an Bikol yaon pa sa medieval period.Kadaklan man sa mga alternatibong pagpapatalubo kan mga nagsusurat pinapadrinohan nin mga pribadong pamilya arog kan mga Arejola, asin bilang-lang-sa-murong may pagmakulog sa pagsurat. Daing suporta an gobyerno. Siring sa mga tawong-lipod, luhay-luhay na nawawara sa mapa, sa satuyang mga memorya an kahalagahan kan pagsurat, an kahalagan kan saindang mga obra. Dugang pa kaini an marahil na pagkasugong nin isip sa parte kan satuyang mga lideres. Hinohona ninda na an parasurat, mayo man nin ibang mahalagang katungdan kundi an magsurat kan saindang mga diskurso, paburakon an saindang mga alang na dila nin mga tataramon na minsan sinda dai man maintindihan. Dakul an mga angat na inaatubang kan satuyang mga parasurat. Kun pag-oolayan an kultura, daing gayong nanambitan an literatura na sabi kan mga Pranses iyo an pinaka’orog kahalangkaw na arte.Sa satuya an kultura katakud parati kan turismo. Kun dai yan pagkwakwartahan o kun dai yan makakatabang sa political career, dai yan tatawan nin panahon kan mga nakatukaw sa pwesto. Kuntento kita na saboton an kultura bilang mga festivals, beauty pageants, street parade, pag-abot kan mga artistang hale sa Manila. Iyo ini an kultura. Iyo ini an prueba na an gobyerno nagsusuporta sa kultura. Kaya hilingon man niyato, gabos na sanang banwaan sa Camarines Sur, igwa nin festivals, kun ano-ano na sana pati an magkairisipan, poon sa natong sagkod sa malasugi. An lohikang nagdadalagan iyo na kun buhay an turismo, buhay an kultura. Nakapapogi pa si Gob, nakapacute pa si Mayor.Hilingon man niyato pagkatapos kan mga selebrasyon na ini. Ano daw an naitabang kaini sa pagpatalubo kan pagkatawo kan mga namamanwaan? Naitulod daw kaini an mga marhay na pag-uugaling Bikolnon, an pagkasararo kan lambang saro satuya? O garo sana kita nagbutas, nagpalayog nin kwitis asin durungan kitang masabi Woooooow Bicol! asin pagkatapos masurahayan na kita, na dai man lang nahiro an satuyang puso. Dai man lang natunlag an satuyang mga kalag. Yaon pa garo kita sa pagtubod na an mga selebrasyon niyato hinihimo tanganing lingwan an satuyang mga pagsakit sa laog nin pirang aldaw dangan pagkatapos mayo na. Ogma na kita sa mga bagay na ini. Ikinakaogma ta na ini.Gusto kong isipon na saro sa satuyang kakulangan iyo an sarong collective experience na magpapararom kan kahulugan kan satuyang mga selebrasyon. Sarong eksperinsya nin tunay na kapagtiosan, nin kapagtikapoan, na mayo na kitang ibang mahihiling na yaman kundi an kada saro satuya. Madaling maging amigo an sarong Bikolano, matin’o sa kapwa, mabinarkada. Alagad, tama an sinabi kan makatang si Pete Lacaba: Marami tayong pinag-uusapan ngunit walang tayong napag-uusapan. Hindi natin pinag-uusapan ang mga bagay na nanunuot sa kalansay.Arog kan Negros, malinaw sainda an kahulugahan kan Masskara Festival, an okasyon na ini sarong pampagiromdom kan sunod-sunod na mga trahedya na inatubang kan mga taga-Bacolod asin kan bilog na probinsya kan Negros sa paglaog kan dekada otsenta. An pagbagsak kan ekonomiya sa asukar, an pagkalubog kan barkong MV Don Juan na kadakul na mga Negrense an binawian nin buhay, an naglalang problema sa paz y orden asin an mga retrato kan mga maniriwang asin gurutom na aki kan Negros na luminuyap sa mga babasahon sa laog asin luwas kan nasyon. Sa tahaw kan makuring pagtios na ini, kawaran nin paglaom, nagsup’ay an sarong burabod nin kusog nin bo’ot na makatalingkas sa kumunoy na idto, sa siring na sitwayon an maskara namundag bakong tanganing tahuban an kapagtiosan kundi pakusugon an boot kan tawo na atubangon an katotoohan. An maskara an nagbuhay sa naghihingagdan na kalag kan banwaan.Dai ko sinasabi na lain an mga nasabing selebrasyon sa satuyang probinsya, alagad kun an mga selebrasyon na ini paagi tanganing itulod an mga pansadiring interes sana man, daing saysay an satuyang mga okasyon na siring. Kun an mga selebrasyon na ini nagigin dahilan nin satuyang pagka-oripon sa tradisyon, oras na gayod tanganing hilingon asin ripasohon niyato an satuyang gawe, pilosopiya asin kostumbre. Oras na tanganing santigwaron an banwaan.


An RMS Titanic, an pighuna na daing lubogan na bapor\nAn RMS Titanic sarong pampasaherong liner na nakabangga sa sarong iceberg sa saiyang primerong byahe haling Southampton, Inglatierra pasiring Nuweba York kan Abril 14, 1912. Huna dai pwedeng maglubog alagad kan Abril 15, nagburo-buro sana sa irarom kan dagat, na ikinagadan nin 1,517 katawo. Sinasabing an pangyaring ini saro sa maritimong disaster sa historya nin paglayag sa dagat. Ipigbungsod an bapor kan Abril 10 lunad an 2,223 katawo. Maliwanag na an nakaligtas sana sa trahedya 706 katawo.\nPinakadakulang boque de vapor na sa kinaban, an RMS Titanic pagsasadiri kan White Star LIne asin ini pigtugdok sa astilyero kan Harland asin Wolff sa Belfast, Irlandya. Kadakul na marhay an nagadan huli ta an bilang kan salbabida tama sana sa 1,178 katawo, asin mas dakul an nagadan na kalalakihan huli ngani sa polisiya na "mga babayi saka mga aki" nguna an dapat inuton na iligtas.\nAn Titanic pigdisenyo nin mga beteranong mga inhenyero, na gamit an pinakamodernong teknolohiya asin mga probadong paagi ngani ligtas an pagbabyahe. Huli sa saiyang paglubog sa inot pa sanang byahe, asin huli ta an mga nakadamay sa trahedya mga prominenteng tawo, asin urog pa ta an mga huring-huding na naglakop dakulang istorya kan mga panhon na idto, ini gabos nagresulta sa mga paghira sa ley maritimo asin sa daing-patod na interes sa paglubog kan Titanic.\nAn komparasyon kan mga ibang bagay sa sukol kan Titanic\nAn ruta kan Titanic\nSurviving the Titanic - slideshow by Life magazine\nKinua sa "https://bcl.wikipedia.org/w/index.php?title=RMS_Titanic&oldid=218234"\nHuring binago an pahinang ini kaitong 6 Nobyembre 2021, alas 06:19.